Alegzandra/wili-2018-roplus huggingface dataset:
初，希臘嘗曾殖民於義大利南方之地，稱大希臘，立城邦數十，如他林頓、敘拉古等，俱盛極一時。羅馬建國於公元前六世紀，初僅為一小邑矣。然爾後敗拉丁同盟、伊特拉斯坎，復敗義大利南之土著並大希臘諸邦，獨佔義大利半島。至此國勢日盛。先後敗迦太基、馬其頓、敘利亞等，雄霸地中海之地。至敗敘利亞之時，國跨亞、非、歐三洲，西方之國，望塵莫及，莫能匹之。

天啟三年，以東林黨人趙南星考京官績效。南星性耿直，在職有非違者多加廢黜。尋加南星吏部尚書。時司禮監魏忠賢擅權，南星嘗直犯其言，由是嫌隙乃生。東林勢既盛，高攀龍、楊漣、左光鬥在等在朝，群小切齒而欲除之。天啟四年，東林黨楊漣上魏閹二十四大罪狀疏，忠賢震怒。趙南星請休，詔不許。尋奏南星十大罪，復奏其東林顧憲成、孫丕揚諸人，并貶抑之。天啟五年，閹黨興汪文言獄，七月，執楊漣、左光斗、魏大中下錦衣衛鎮撫司，俱用全刑，腦為釘鎖所貫，死狀慘異。冬十二月，作東林黨人榜，海行天下。南星亦被誣陷，賴親故相濟，得出戍代州。子清衡戍莊浪、外孫王鐘龐戍永昌。自是，東林君子在朝者咸遭罷職，顧憲成等歸籍講學。閹黨於朝堂之上，勢極盛。

秦既亡，論功邦當得關中地。然籍背約，以關中為三分，分予秦降將，邦僅得漢中。而分封各有不公，天下譁然，旋有新封王討項。漢元年，漢王襲取三秦，與項王爭天下。初連戰俱敗，相持於中原。乃令韓信北襲趙，東下齊，項王無奈，約楚漢界於鴻溝，兩分天下。漢王背約，圍項王垓下，項王突圍至烏江，覺大勢已去，無顏見江東父老，自刎而死。漢遂一統。五年，漢王即位，都洛陽，旋遷長安。

一七〇九年，瑞典王查理敗於帝俄，亡走奧斯曼，帝國納之。一七一一年，帝國大敗俄羅斯，俄割亞速，仍隳諸邊塞。一七一八年，巴沙洛維茲和議成，奧斯曼、奧地利休兵，匈牙利西屬。一七五七年，穆斯塔法三世立，時歐洲諸國屢犯境，國勢積弱已久。帝俄葉卡捷琳娜大帝陷克里米亞，復西擊波蘭。素檀有中興之志，興庠序，革舊制，欲謀國福。新軍乃不說。穆斯塔法崩，弟阿卜杜勒·哈米德一世嗣，帝在位行改革，復爲新軍所沮。崩，侄塞利姆三世立，改革，新軍怒，作亂國中，廢帝，擁其從弟穆斯塔法四世踐祚。一八〇八年，武弁阿萊姆達爾·穆斯塔法·帕夏軍變，廢其主穆斯塔法，弟馬哈茂德二世立。一八二一年，東羅馬故地希臘革命，復國。一八二六年，素檀廢新軍，去各省封建，立新制。一八三〇年，法蘭西陷阿爾及利亞。一八三九年，素檀頒坦志麥特詔，令易風俗、服飾、軍政、民政，從歐羅巴諸國。一八五六年，頒哈特-艾·於馬雲令，令萬民互爲同仁。一八八一年，法蘭西陷突尼斯。一九一二年，義大利陷利比亞。

祖孝孫，范陽遒人也。身出范陽祖氏。父崇儒，齊州長史。孝孫爲衣冠餘緒，通歷算。隋開皇中，禮官昧於樂，屢講而不定。朝廷遂置清商署司其事。孝孫爲太常牛弘所鐘，命師毛爽受律。由是通京房律法，首作旋宮。唐受禪，累遷太常少卿。武德七年，敕定雅樂。孝孫兼取南北，博采眾長，考以古音，製十二樂，三十二曲，八十四調，遂成《大唐雅樂》。唐樂之備，功在孝孫也。

瑪麗斯葛鄂斯卡居禮，本斯葛鄂斯卡氏，婚後冠夫姓，世稱居禮夫人，一八六七年十一月七日生於波蘭華沙，為物理學家暨化學家。求學於華沙地下飛行大學，肇格致之訓練。年二十四，從其姊至巴黎，精益其學，鑽研格致經義。越三年，結交皮耶居禮。明年，成親。一九零三年，夫妻並得諾貝爾物理學獎。一九一一年，得諾貝爾化學獎。

關羽守荊州，為主簿，羽敗，屬吳。思歸先主，乃詐死。時人謂為信然，因攜持老母晝夜西行。會先主東征。遇於秭歸。先主大悅，以化為宜都太守。先主薨，為丞相參軍。後為督廣武，稍遷至右車騎將軍，假節，領并州刺史，封中鄉侯，以果烈稱。官位與張翼齊，而在宗預之右。咸熙元年春，化、預俱內徙洛陽道病卒。

成都王司馬穎，字章度。晉武帝第十六子也。太康末，受封王。出鎮鄴，轉鎮北大將軍。趙庶人倫逆，齊王冏興兵討之。穎應冏。自鄴次朝歌，渡河，長驅徂洛。王輿殺孫秀，穎入京，誅趙庶人，迎齊王。事畢，還鄴。尋進位大將軍、都督中外諸軍事、假節、加黃鉞、錄尚書事，入朝不趨，劍履上殿。穎瘞戰亡者八千，立都祭堂祀之。齊王敗，長沙王乂營洛下，穎與河間王忌之。彼時二王擁兵盻洛，信可勝乂，而憯無所克。復信讒言，夷陸機三族。比東海王越害長沙王。穎懸揆政於鄴。永興元年，東海王奉帝征穎，穎南敗諸蕩陰，奉天子幸鄴。王浚、司馬騰反於幽州。穎與之戰，北。西奔河間王於長安。王廢之。復起爲鎮東大將軍，與兵千人還鄴。會東海王越西征，穎走新野。越使鎮南將軍劉弘、南中郎將劉陶收之。穎棄妻母就公師籓，見擒於頓丘。范陽王虓幽之。虓薨，爲其長史劉輿所害，薨。年二十八。

富士山，東瀛活火山也，處本州靜岡縣、山梨縣境上，東京西南八萬米處，高三千七百七十五又六三米，冠東瀛諸峰。山頂入冬積雪，迨翌年六、七月方溶，此亦登山之時。富士山者，名列日本百名山、三名山，名自《竹取物語》。乃日本之徵，亦為聖山。古書謂其為不二、不盡、富慈，又稱之芙蓉峰、富岳者。自古和歌多有此山名。

《聖經》，猶太、基督教、回教經典也。撰者佚其名，當世學人多尚分撰之說，非一人之功也。有舊約全書，文以希伯來、亞蘭。新約全書，文以希臘，計二冊。舊約者，即猶太教之謂塔納赫也，此蓋猶太人不奉耶穌基督，無新約之說。夫文隨時易，多有刪減，科普特教會有舊約五十二卷，正教會四十八卷，天主教四十六卷，新教諸派三十九卷。猶太人塔納赫，雖云二十四卷，實同新教舊約耳，此則並和先知書十二卷而得之，凡諸餘文不入正典者，咸謂之次經。言及新約，歷來皆二十七卷，無有變更，惟一九七八年，埃及現猶大福音一卷，學者考之，視其爲真本。於是教廷譁然，堅斥之爲異端，其議乃寢。聖經漢譯，有天主教思高本，新教和合本。正教有同治三年譯新遺詔聖經，止新約耳。

其南為拿波里地，極豐厚，有火山，晝夜出火，爆石彈射他方至百里外。後移一聖人遺蛻至本國，其害遂息。又地名哥生濟亞，有兩河：一河濯髮則黃，濯絲則白；一河濯絲髮皆黑。外有博樂業城。比薩塔直聳，此則斜倚若傾，今歷數百年未壞，直聳者反將頹。又有城，名把都亞，中有公堂，縱二百步，橫六十步。上為樓鉛瓦，中間無一柱。又把兒瑪一堂，廣可馳馬，亦無一柱，惟以梁如人字，相倚尋丈，至盈尺皆然。從拿波里至左里城石山相隔。又有地出火，四周皆小山。山洞甚多。入內可療病。各主一疾。如欲汗者，入某洞則汗至；欲除濕者，入某洞則濕去。

至若華與炳錫在廣州，悉倉之開，知事敗，謀欲出亡。華亟返宿處，將治裝。見店前駐警車一，心稍異之，入，以防火道乘樓。而諸便衣吏衹以電梯先行，方入其室搜焉。華至，見門內人，即反。避吏間出，覓單車，踏去。是時差館設卡封城，畢檢所出入車。而華一路徐行，略無沮截，逕出於城，直至天河，始招車之廈門，居然遁去。自是，公安部為華舉國購賞矣。

大清興祖直皇帝諱福滿，尊稱都督福滿，愛新覺羅氏，明建州左衛人也。清景祖覺昌安之父，顯祖塔克世之祖父，太祖努爾哈赤之曾祖。崇德元年四月乙亥朔十二日丙戌，太宗皇太極追尊為慶王。順治五年十一月辛酉朔五日乙丑，世祖福臨追諡之為直皇帝，廟號興祖。同時被追尊者太祖之高祖肇祖猛哥帖木兒，亦即興祖之父。然據後修之《滿洲實錄》，興祖之父錫寶齊篇古為肇祖之孫也。

經一番思之，兩人决為死之親人復仇，賴祖父之遺甲十三副起，起一百餘人之伍，始創之後金矣。於創業之歲中，舒爾哈齊為其兄太祖之助手與主將焉。數年之疾，兄弟二人既滅殺父仇人、圖倫城主尼堪外蘭之勢，猶服之渾河部、董鄂部、蘇克素滸部、哲陳部、完顏部、朱舍裏部、訥殷部，建州女真一統矣。舒爾哈齊亦為之亞於太祖之建州女真次號實力人物，嗣太祖起兵時創之黑旗軍，而太祖則別立紅旗軍親領之。於時僅三萬之建州女真兵，直隸於舒爾哈齊麾下之將有四十餘員，兵五千人之多也。
時元老院黨爭，馬略、秦納為民黨，得人心；蘇拉為士黨，貴人也。馬略為執政，蘇拉為冢宰。蘇拉東征，馬略奪其位。蘇拉破本都，回朝掌政。因馬略薨，清民眾黨，又命凱撒出秦納女，不從，逐於野。有諫止蘇拉者，對曰：「汝等當知，此子英杰，甚於馬略！」以不除為患。城中聞之，嘩然怒，責令赦之，蘇拉乃屈。凱撒為自保，乃走東方。

天寶十三載，奏賦三篇。玄宗奇之，使待制集賢院，命宰相試文章，擢河西尉，不拜，改胄曹參軍。會祿山亂，天子入蜀，甫避走三川。肅宗立，自鄜州羸服欲奔行在，為賊所得。至德二年，亡走鳳翔上謁，拜右拾遺，與房琯爲布衣交。時所在寇奪，甫家寓鄜，彌年艱貧，孺弱至餓死，因許甫自往省視。出為華州司功參軍，不至。關輔饑，輒棄官去，客秦州，負薪採橡栗自給。

孟嘗君名文，姓田氏。文之父曰靖郭君田嬰。田嬰者，齊威王少子而齊宣王庶弟也。田嬰自威王時任職用事，與成侯鄒忌及田忌將而救韓伐魏。成侯與田忌爭寵，成侯賣田忌。田忌懼，襲齊之邊邑，不勝，亡走。會威王卒，宣王立，知成侯賣田忌，乃復召田忌以為將。宣王二年，田忌與孫臏、田嬰俱伐魏，敗之馬陵，虜魏太子申而殺魏將龐涓。宣王七年，田嬰使於韓、魏，韓、魏服於齊。嬰與韓昭侯、魏惠王會齊宣王東阿南，盟而去。明年，復與梁惠王會甄。是歲，梁惠王卒。宣王九年，田嬰相齊。齊宣王與魏襄王會徐州而相王也。楚威王聞之，怒田嬰。明年，楚伐敗齊師於徐州，而使人逐田嬰。田嬰使張丑說楚威王，威王乃止。田嬰相齊十一年，宣王卒，湣王即位。即位三年，而封田嬰於薛。

宋師圍金陵，煜遣鉉求緩兵。時煜將朱令贇將兵十餘萬自上江來援，煜以鉉既行，欲止令贇勿令東下。鉉曰：「此行未保必能濟難，江南所恃者援兵爾，奈何止之！」煜曰：「方求和解而復決戰，豈利於汝乎？」鉉曰：「要以社稷為計，豈顧一介之使，置之度外可也。」煜泣而遣之。及至，雖不能緩兵，而入見辭歸，禮遇皆與常時同。及隨煜入覲，太祖責之，聲甚厲。鉉對曰：「臣為江南大臣，國亡罪當死，不當問其他。」太祖歎曰：「忠臣也！事我當如李氏。」命為太子率更令。

一九二五年既出獄，復組納粹黨。一九三二年，選舉雖敗，而得帕彭諸人之薦，翌年終任德國總理。未幾，二人復爭權。一九三四年六月，希特勒假以衝鋒隊之首羅姆欲舉事之由，盡殺之。蓋因其屢生事於市，希特勒並黨內元老俱不喜，且恐奪權也。借機去其政敵帕彭之權，獨攬大權。次年，總統興登堡卒，遂廢共和，改國號曰大德意志帝國，又稱德意志第三帝國。自稱元首兼帝國總理。

日本計算機，其通名音譯自英語。至於法律，則名之電子計算機。《刑法》《著作權法》每用此名。初亦別有計算機，構造以機關，人須親制御之，而不得自動。故電子計算機，冠「電子」之辭以別之。然此前綴之字，與時而愈鮮。及廿一稘初，官公廳招標之文書，亦見電子計算組織之名，組織蓋謂系統。亦省稱電算機。又云人工頭腦、電子頭腦。

劉琦，漢成武侯表子也。表初以琦貌類於己，甚愛之，後為琮娶其後妻蔡氏之侄，蔡氏遂愛琮而惡琦，毀譽之言日聞於表。表寵耽後妻，每信受焉。又妻弟蔡瑁及外甥張允並得幸於表，又睦於琮。而琦不自寧，嘗與琅邪人諸葛亮謀自安之術。亮初不對。後乃共升高樓，因令去悌，謂亮曰：「今日上不至天，下不至地，言出子口而入吾耳，可以言未？」亮曰：「君不見申生在內而危，重耳居外而安乎？」琦意感悟，陰規出計。會表將江夏太守黃祖為孫權所殺，琦遂求代其任。

古丁尼柏國家公園（Quttinirpaaq National Park），在加拿大正北，紐納武特省埃爾斯米爾島上，地近曦無城（Qausuittuq）。方三萬七千七百又七十五公里。本稱埃爾斯米爾島國家公園保護區，立於一九八六年。廿一世紀初，紐納武特立省，此地內屬之，乃易今名，取愛斯基摩語極北之意也。

崇禎十四年，民賊勢大熾，李自成幾定河南。有司以傅宗龍討李自成，宗龍敗死。歲末，李自成、羅汝才圍開封。是歲，洪承疇總兵禦女真，戰於松山，官軍大潰，總兵官吳三桂、王樸遁走。崇禎十五年，以孫傳庭為兵部侍郎解開封圍。二月，女真陷松山，執洪承疇。帝誤以承疇殉國，祭之。五月，孫傳庭入開封，以臨陣遁走誅賀人龍。六月，詔傳庭出關討賊，有勝績。九月，官軍大敗張獻忠於潛山。十一月，女真入關，陷薊州。轉而南下，陷北直隸府縣。十二月，女真陷山東。李自成陷襄陽。

崔胤字昌遐，清河郡武城人也。出清河南祖崔氏烏水房。父慎由。乾符二年登進士第。王重榮為河中節度使，辟胤為從事。大順中，歷任兵部、吏部侍郎，同平章事，拜相。鳳翔節度使李茂貞、汾寧節度使王行瑜作亂，宰相杜讓能、韋昭度死之，胤賴宗人崔昭緯免禍，屢為昭緯所薦，遷中書侍郎、判戶部事。尋加禮部尚書。乾寧三年，李茂貞復反，昭宗以杜、韋二人蒙冤，欲雪之。遂黜崔昭緯、崔胤。遷胤廣州刺史。胤乃暗結朱全忠，時全忠擁兵於關東，朝廷憚之。全忠數上言，以胤功高，不可貶。昭宗懼，復拜胤平章事如故。胤得武弁相助，遂擅權於中。徐彥若、王摶發崔昭緯事，胤皆加貶，摶賜死於藍田驛。諸中人怒而忌之。光化三年冬十一月，宦官劉季述幽昭宗於少陽院，以太子監國，落胤職。胤乃結孫德昭以圖反正，十二月，德昭以伏兵誅季述等，亂平，進位司空。胤勢既大，謀盡除宦官，宦者韓全誨恐其害己，乃挾帝幸鳳翔。胤乃引朱全忠攻鳳翔。天復三年，鳳翔李茂貞殺韓全誨等，與朱全忠盟。昭宗出鳳翔，以胤為司徒，判禁軍事。胤遂與全忠合謀斬宦官三百人於內侍省。令各道、監、軍有宦官者，隨即斬首。由是朝政盡歸其手。胤極人臣之位，復患全忠難制，陰與六軍副使鄭元規操甲兵，以禦全忠，全忠知其謀而不發。冬十月，全忠愛子友倫墜馬死，全忠以為胤之謀也，遂大怒，令子友諒殺胤，不遂，貶太子賓客。天復四年春正月，胤卒為全忠所害。年五十一。子有鄰。胤死，有白馬之禍。

司馬遷曰：「《詩》有之：『高山仰止，景行行止。雖不能至，然心鄉往之。』余讀孔氏書，想見其為人。適魯，觀仲尼廟堂車服禮器，諸生以時習禮其家，余低回留之不能去云。天下君王至於賢人眾矣，當時則榮，沒則已焉。孔子布衣，傳十餘世，學者宗之。自天子王侯，中國言六藝者折中於夫子，可謂至聖矣。」

哲宗十歲即位，年幼沖齡，太皇太后高氏聽政，召司馬光、呂公著為相，盡罷王安石新法，貶章惇、蔡確等人。元祐末年高氏崩，哲宗親政，改元紹聖，起用章惇、曾布等人，貶斥呂大防、范純仁、蘇軾等。恢復王安石新法及經義，追奪司馬光等諡，重修神宗實錄，新舊兩黨，勢同水火。然兵事重創西夏與青唐。在位十五年崩，廟號哲宗。

高斯，德意志不倫瑞克人也。一七七七年四月三十日生。出身寒門，幼善算學。年十歲，其師比特納命眾童子計百內自然數總和。少頃，高斯即報曰：「其五千零五十乎？」眾皆異之。年十一，得二項式定理。年十五，入卡羅林學院，是歲，得質數定理。年十七，得最小二乘法。年十八，入哥廷根大學；翌年，得《正十七邊形尺規作圖之法》。嘗證二次互反律，創非歐幾何，立複平面，算穀神星軌跡，主漢諾瓦公國測量，任哥廷根教授，嘗當天文臺長，時人譽為「數學王子」。一八五五年二月廿三日，卒於夢中，年七十九。

陳後主，南陳末代皇帝也。諱叔寶，字元秀，小字黃奴，高宗嫡長子也。梁承聖二年十一月戊寅生於江陵。明年，江陵陷，高宗遷關右，留後主於穰城。天嘉三年，歸京師，立為安成王世子。天康元年，授寧遠將軍，置佐史。光大二年，為太子中庶子，尋遷侍中，餘如故。太建元年正月甲午，立為皇太子。十四年正月甲寅，高宗崩。後主即位。禎明三月己巳，後主為隋軍虜於長安。隋仁壽四年十一月壬子，薨於洛陽，時年五十二。追贈大將軍，封長城縣公，謚曰煬，葬河南洛陽之芒山。
北魏正光初年，語人曰：「《易》云 『觀於天文以察時變』，又曰『天垂象，見吉兇』，今觀玄象，察人事，不及十年，當有亂矣。」或問曰：「起於何處，當可避乎？」段榮曰：「構亂之源，此地為始，恐天下因此橫流，無所避也。」未幾，果如言。六鎮之亂後，段榮遇亂，與鄉里、舊識等攜妻子，南奔平城。屬杜洛周為亂，段榮與高歡謀誅之，事不捷，共奔爾朱榮。

居六年，高祖疾益甚，愈欲易太子。及燕，置酒，太子侍。四皓從之，年皆八十有餘，鬚眉皓白，衣冠甚偉。高祖怪而問曰：「彼何為者？」四皓前對。乃大驚曰：「吾求公數歲，公辟逃我，今公何自從吾兒遊乎？」四皓皆曰：「陛下輕士善罵，臣等義不受辱，故恐而亡匿。竊聞太子為人仁孝，恭敬愛士，天下莫不延頸欲為太子死者，故臣等來耳。」高祖乃曰：「煩公幸卒調護太子。」四人既為壽，趨去。高祖目送之，召戚夫人，指四皓曰：「我欲易之，彼四人輔之，羽翼已成，難動矣。呂后真而主矣。」太子得以為重。

初，秀吉以年衰無後，乃以其甥秀次為螟蛉子，以關白讓之，欲以為嗣。未期年，卒得秀賴，悔無加也。於是日夜謀廢秀次。未幾，有司劾秀次居喪僭越。秀吉暨命三成、長盛、前田玄以等治秀次獄。三成欲阿秀吉意，不一日，證得違制、姦淫、濫殺諸罪三十一條，俱以聞秀吉。秀吉大喜，即放秀次於高野山，傾之，以謀反誅之。命三成斬秀次宗族百口於三條河原。事既定，夜謁秀吉，署血書，誓忠於秀賴。秀吉大喜，以俸十九萬石賜三成。淺野長政素與秀次善，遙聞之，謂其子幸長曰：「族人以為功，雖受百萬石亦當恥之。吾恥為其同列矣！」

大成至聖先師孔丘，字仲尼，子姓，孔氏，敬稱孔子、孔夫子，生於魯昌平鄉陬邑。其先宋人也，曰孔防叔。防叔生伯夏，伯夏生叔梁紇。紇與顏氏禱於尼丘。魯襄公二十二年而孔子生。生而首上圩頂，故名曰丘。年十九，取宋丌官氏。年二十，生子鯉，為委吏。年二十一，為乘田。年二十四，母顏氏卒。年三十四，適周，問禮于老聃，學琴于師襄，習禮于郯子，學射于萇弘。年三十六，在齊聞韶。年五十一，為中都宰。年五十六，攝相。年五十七，適陳。至後週遊天下，輾轉列國，見道義不行，退而居魯國，設教于杏壇。年六十八，刪詩書，贊周易，訂禮樂，修春秋。年六十九，子鯉卒。年七十三，以魯哀公十六年四月己丑卒。葬魯城北泗上，弟子皆服三年。子貢廬冢上六年，然後去。弟子及魯人往從冢而家者百有餘室，因命曰孔里。

漢，炎劉之國也。楚義帝封高祖邦於漢，與西楚爭，得天下，即皇帝位，國號漢，都長安。文景二帝，寧邦守土，數十年間，國力充盈。武帝乃恃以擊匈奴，征四夷，營西域。連年攻戰，戶口折半。昭宣息兵，至於孝元間，極盛一時。元帝崩後，政事一決於王皇后家，卒為王莽所乘，偽符瑞篡漢，改國號新。莽圖復古，革盡前法，立不世，天下大亂，四方不朝。光武起於草野，平定天下，中興漢道，都雒陽。明章能承於後，復營西域。惟孝和以下，帝不永年，太子幼立，外戚宦者，相繼而起，擅國政，亂朝綱。士子患之，起而清議，乃興黨獄，盡絕賢臣。朝中無人，國事日衰，民生不樂，太平道乃廣招黎民，為亂中原。靈帝乃改刺史為州牧，授以大權。亂事雖平，州牧各據一方，相互攻戰。獻帝流離，終為兗州曹操所持。操故後，其子丕令獻帝禪讓，改國號魏，漢遂亡。漢中王備乃自嗣於成都，以存漢祀。力支四十餘年，後主出降。漢自高祖即位，至後主降魏，歷四百又五年卅一帝。漢制承秦，頗有所改，垂用後世千年。尊儒術，定曆法，未嘗不沿襲於後。故有謂漢大綱正也。

帝資辯捷疾，聞見甚敏；材力過人，手格猛獸；知足以拒諫，言足以飾非，矜人臣以能，高天下以聲，以為皆出己之下。好酒淫樂，嬖於婦人。愛妲己，為妲己之言是從。造酒池、肉林，創炮烙、蠆盆之酷刑。比干、箕子、微子諫，帝怒，殺比干，囚箕子。微子去之。帝以西伯昌、九侯、鄂侯為三公。九侯有女美，入侍於帝。九侯女不喜淫，帝殺之，而醢九侯。鄂侯固諫，並脯之。西伯歎，崇侯虎譖之，帝囚之羑里。西伯之臣獻奇物，遂赦之。西伯獻河洛之地，請廢炮烙之刑。帝許之，假以節鉞，使專征伐。又信佞臣費中，朝政日敗。

漢冠軍景桓侯霍去病，武帝衛皇后姊子也。其父霍仲孺先與少皃通，生去病。及后日尊，少皃更為詹事陳掌妻。去病以皇后姊子，年十八為侍中。善騎射，再從大將軍衛青。大將軍受詔，予壯士，為剽姚校尉，與輕勇騎八百直棄大軍數百里赴利，斬首捕虜二千二十八級，得相國、當戶，斬單于大父行籍若侯產，捕季父羅姑比，封去病為冠軍侯，食二千五百戶。

二十六年，太祖命徐達為大將軍，常遇春為副將軍，統兵二十萬伐張士誠。士誠以平江為基，以湖州、杭州為其翼，拒徐達、遇春之攻也。徐達以為，湖、杭二州系士誠之左右臂，左右臂斷，平江可入，遂向太祖議先攻湖、杭。湖州戍兵分三路來拒達，徐達亦分兵三路戰，並遣驍將王國定斷敵之歸路。敵力戰不支，退入城中守之。此時，士誠遣呂珍等兵六萬來援，兵屯舊館，牽制徐達焉。徐達以為，其翼未除而生翼，若不去其援，湖、杭二州亦難克之。於是，決暫停攻之，先遣兵夜襲敵兵營，絕呂珍之糧道。舊館兵以餉不繼，降者甚眾。舊館之拔，湖、杭二州尋亦相繼克。士誠之左右臂斷，平江既為孤城也。

科索沃共和國，在歐洲巴爾幹半島北。方萬九百又八公里，口二百一十二萬餘。都普里什蒂納。本屬南斯拉夫邦國塞爾維亞，因民多阿爾巴尼亞裔，素有異志。及南斯拉夫崩析，塞爾維亞勢衰，塞國總統憚其自立，乃揮軍至，屠殺阿裔，致舉世嘩然。北約遂出師，逼退塞師。嗣後九年，科索沃隸於北約，雖名屬塞國，實已別離。至二零零八年二月十七日，宣告獨立。

后以內加賢才，拜為太傅，內加得歸，與布魯圖共輔世子。尼祿初試啼聲，陳辭與元老院，百官德之。然擬稿者，實琵娜、內加也。西元五十四年，克勞狄烏斯崩，尼祿踐祚，奧塔維雅為后。塔西圖斯云：「尼祿朝之初，治天下者，太后、魯圖、內卡三人也。」西元五十四年，帕提亞犯境，內加遣科普洛討逆。普洛，大將也，領兵守萊茵河，凡八年。

頃之，吐谷渾寇邊。帝謂侍臣曰：「靖能復起為帥乎？」靖往見房玄齡，曰：「吾雖老，尚堪一行。」帝喜，以為西海道行軍大總管，任城王道宗、侯君集、李大亮、李道彥、高甑生五總管兵皆屬。軍次伏俟城，吐谷渾盡火其莽，退保大非川。諸將議，春草未牙，馬弱不可戰。靖決策深入，遂踰積石山。大戰數十，多所殺獲，殘其國，國人多降，吐谷渾伏允愁蹙自經死。靖更立大寧王慕容順而還。甑生軍繇鹽澤道後期，靖簿責之。既歸而憾，與廣州長史唐奉義告靖謀反，有司按驗無狀，甑生等以誣罔論。靖乃闔門自守，賓客親戚一謝遣。改衞國公。其妻卒，詔墳制如衞、霍故事，築闕象鐵山、積石山，以旌其功，進開府儀同三司。

肅慎氏乃滿洲人可考之至初始源。古來與華夏通，【書經】曰：「成王既伐東夷、肅慎來賀。王俾榮伯作【賄肅慎之命】。」，【左傳春秋】曰：「肅慎、燕、亳、吾北土也。 」 其民人善製弓矢。【後漢書、東夷傳】曰：「及武王滅紂，肅慎來獻石砮、楛矢。管、蔡畔周，乃招誘夷狄，周公征之，遂定東夷。康王之時，肅慎復至。 」

方事故時，適有記者在場。《東京朝日新聞》採其說，旦朝報之。據報道，躓踐之後，憲兵、警察官分散群眾，然後救難。月臺及執役休憩所內，死屍比陳，傷軀並列。在鄉軍人亦爲協助，沃淋被害之民，如行人工呼吸。車卒自櫺而目睹者亦有之。大阪驛軴輪時，《東京》亦遣人採其言，語曰：「複道之陂，月臺之上，人相積疊，真如蘿蔔傾覆哉。此非地獄之圖乎？呼喊之淒厲，至今耳畔猶不絕。」

袁崇煥，字元素，號自如，廣州府東莞縣人也；萬曆間進士，授邵武知縣，後進兵部，守遼東山海關，築寧遠城，以禦清兵著績。因獲寧遠大捷，傷努爾哈赤，死，官至遼東巡撫。次年獲寧錦大捷，皇太極又大敗而去，思宗為兵部尚書兼右副都御史，督師薊遼。崇禎二年清軍繞道自喜峰口入長城，進圍北京，袁崇煥聞警星夜入援京師，擊退清兵。後因皇太極所設反間計，蒙冤下獄，剮於市曹。
周公卒後，秋未穫，暴風雷，禾盡偃，大木盡拔。周國大恐。成王與大夫朝服以開金縢書，王乃得周公所自以為功代武王之說。二公及王乃問史百執事，史百執事曰：「信有，昔周公命我勿敢言。」成王執書以泣，曰：「自今後其無繆卜乎！昔周公勤勞王家，惟予幼人弗及知。今天動威以彰周公之德，惟朕小子其迎，我國家禮亦宜之。」王出郊，天乃雨，反風，禾盡起。二公命國人，凡大木所偃，盡起而築之。歲則大孰。於是成王乃命魯得郊祭文王。魯有天子禮樂者，以襃周公之德也。

乾化二年六月，太祖遇弒，友珪自立，殺博王友文，以弒帝之罪歸之。以均王友貞為東京留守、開封尹，敬翔為中書侍郎、同中書門下平章事，戶部尚書李振為崇政院使。明年，友珪改元曰鳳曆。二月，駙馬都尉趙岩至東都，友貞私與之謀，遣馬慎交之魏州，見楊師厚計事。師厚遣小校王舜賢至洛陽，告左龍虎統軍袁象先使討賊。是時懷州龍驤屯兵叛，方捕索之，友貞乃偽為友珪詔書，發左右龍驤在東都者皆還洛陽，因激怒之曰：「天子以懷州屯兵叛，追汝等欲盡坑之。」諸將皆泣，莫知所為。友貞曰：「先皇帝經營王業三十餘年，今日尚為友珪所殺，汝等安所逃死乎！」因出太祖畫像示諸將而泣曰：「汝能趨洛陽擒逆賊，則轉禍為福矣。」軍士皆呼萬歲，請友貞為主，友貞乃遣人趣象先等。庚寅，象先等以禁兵討賊，友珪死，杜曉見殺。象先遣趙岩持傳國寶至東都，請友貞入洛陽，友貞報曰：「夷門，太祖所以興王業也，北拒並汾，東至淮海，國家藩鎮，多在東方，命將出師，利於便近。」

北京古稱薊，為燕都。秦為廣陽郡，漢屬幽州，亦為廣陽國都。魏復為廣陽郡治，西晉時為燕國都，東晉至北周為燕郡。隋大業三年改涿郡。唐武德年間復稱幽州，後屬範陽節度使。安史之亂時為偽都。五代劉仁恭亦僭號於此，為後唐所滅。入遼稱南京析津府，金海陵王亮遷都至此，易名為中都。元至元九年更名大都。

簡雍字憲和，漢涿郡人也。少與劉備有舊，隨從周旋。備至荊州，雍與麋竺、孫乾同為從事中郎，常為談客，往來使命。備入益州，劉璋見雍，甚愛之。後備圍成都，遣雍往說璋，璋遂與雍同輿而載，出城歸命。昭烈拜雍為昭德將軍。優游風議，性簡傲跌宕，在備坐席，猶箕踞傾倚，威儀不肅，自縱適；諸葛亮已下則獨擅一榻，項枕臥語，無所為屈。時天旱禁酒，釀者有刑。吏於人家索得釀具，論者欲令與作酒者同罰。雍與昭烈游觀，見一男女行道，謂昭烈曰：「彼人欲行淫，何以不縛？」昭烈曰：「卿何以知之？」雍對曰：「彼有其具，與欲釀者同。」昭烈大笑，而原欲釀者。雍之滑稽，皆此類也。

法蘭西召黎那歸南圻，遣參哺代之，復以可爾西為北圻統帥。四月十八，可爾西如順化，召阮文祥、尊室説來見，欲盡廢朝廷之權。説憤甚，以兵夜襲欽使府，弗克，遂挾帝奔廣平，復奔廣治，發《勤王詔》，令天下文紳抗法。時起兵者，河靜有潘廷逢，北江有黃花探，廣平有阮范遵、武仲平，乂安有阮春溫，豪傑影從，法人弗能制。欽使乃立膺豉於順化，更元同慶，遙降帝為郡公。復流阮文祥、范慎遹、尊室訂於太平洋之大溪地。

電晶體，一名晶體管、三極管，乃固態半導元件。其功能，可放大、開關、穩壓及調製訊號等。當其為開關，是以輸入信號為基，控制輸出之電流，故與機械開關而有異者，在電控之穩、變用之駃也。電晶凡二類，或雙極性，或場效應。復其三極，雙極性存射者、基者、集者之辨；場效應者，則有源、柵、漏之不同。極性有三，則接地之法亦三。

帝不善泰西之人，素惡耶穌教。有泰西之傳教者，或拘於順化，令譯泰西經部書；或令地方官誅之。事聞泰西列國，謂之東方尼祿。二十年，帝聞英吉利謀侵廣東，謂其臣曰：「清人懦弱，我知之矣。」遂廢越南國號，更曰大南。及英人破浙江定海，帝以英吉利為患。復思先皇與法蘭西有盟約，遂遣使於法，欲與其王盟。法王惡而逐之。

昭和四年，苫田郡津山町、苫田郡津山東町、苫田郡西苫田村、苫田郡二宮村、苫田郡院庄村、久米郡福岡村合，而爲津山市。 十六年，倂苫田郡東苫田村、久米郡佐良山村。 廿九年，倂苫田郡田邑村、苫田郡一宮村、苫田郡高田村、苫田郡神庭村、苫田郡高倉村、苫田郡高野村、勝田郡河邊村、勝田郡大崎村、勝田郡廣野村、勝田郡瀧尾村。 卅年，倂勝田郡勝北町一部、勝田郡勝央町一部。

波斯，中東古國也。蓋始於夏商之際，迨前六百年之時，國數分，中有名馬太者，為其大也。其王之女有喜，得夢生有葡萄匝地，遂見疑於王。俟子生焉，敕令格殺，然卒為使者所救，流落市井之中，名曰居魯士。然使者之子因而亡耳。居魯士既長，糾合使者，起兵反王，竟成，遂王馬太。已而修法度、詰戎兵，德兼四海，小弱之國，咸臣之耳。若夫呂底亞、巴比倫、麥西諸部，悉為一時之彊，終盡入其中。自是百年，殆無敵手。

劉繇為揚州刺史，州舊治壽春，奈術已據之，繇乃渡江治曲阿。時吳景尚在丹楊，策從兄賁又為丹楊都尉，繇至，皆迫逐之。景、賁退捨歷陽。繇遣樊能、于麋東屯橫江津，張英屯當利口，以距術。術自用故吏琅邪惠衢為揚州刺史，更以景為督軍中郎將，與賁共將兵擊英等，連年不克。策乃說術，乞助景等平定江東。術表策為折衝校尉，行殄寇將軍，兵財千餘，騎數十匹，賓客願從者數百人。比至歷陽，眾五六千。策渡江轉鬥，所向皆破，莫敢當其鋒。

欲求積：xy = { (XLy + xYL − XLYL) ∪ (XRy + xYR − XRYR) | (XLy + xYR − XLYR) ∪ (XRy + xYL − XRYL) }，須知 XY = { xy | x in X 及 y in Y }, Xy = X{y} 及 xY = {x}Y。

天成、長興之間，歲屢豐熟，中國無事。道嘗戒明宗曰：「臣為河東掌書記時，奉使中山，過井陘之險，懼馬蹶失，不敢怠於銜轡；及至平地，謂無足慮，遽跌而傷。凡蹈危者慮深而獲全，居安者患生於所忽，此人情之常也。」明宗問曰：「天下雖豐，百姓濟否？」道曰：「穀貴餓農，穀賤傷農。」因誦文士聶夷中《田家詩》，其言近而易曉。明宗顧左右錄其詩，常以自誦。水運軍將於臨河縣得一玉杯，有文曰「傳國寶萬歲杯」，明宗甚愛之，以示道，道曰：「此前世有形之寶爾，王者固有無形之寶也。」明宗問之，道曰：「仁義者，帝王之寶也。故曰：『大寶曰位，何以守位曰仁。』」明宗武君，不曉其言，道已去，召侍臣講說其義，嘉納之。

瘋牛病，一稱狂牛病，正名牛腦海綿狀病，西文曰BSE。千九八五年四月，英醫於蓄牛見之。病牛有獃誒迷亂，尋不治死者。考之，蓋病程十四至九十日，縕伏可四至六年。其被病在腦，故始則蹣跚，次而躁鬱，至顛仆、掣縱、狂走，皆無不為，而必也羸瘦，卒之暴亡。人取屍剖驗，見腦中病變處，神經壞如疏罟，生元焮如風毬，敗爛極矣。於是，醫者聚訟，喧為臆說，而猶不得其旨。十數年後，人有害此者，稱克雅二氏之病，醫者始疑坐牛肉。然成病主因，尚非把握。及英之生學家阿爾卑斯氏出，治羊瘙癢症，以電光破核糖核酸，竟於毒力無損，阿氏即謂為朊壞，非流毒之故也。人不之信，以異端置之。又馬、牛、羊、貓同病者漸出，人始以舊說為不足恃。千九九七年，美生化家普魯辛納者，得朊毒，干諾獎，斯案乃定。復次，近儒知朊之為患，不啻在腦，筋肉亦有之，故創為減朊之法，以為預防。

范純粹字德孺，以父仲淹蔭，遷至贊善大夫、檢正中書刑房，與同列有爭，出知滕縣，遷提舉成都諸路茶場。宋元豐中，為陝西轉運判官。時五路出師伐西夏：高遵裕出環慶，劉昌祚出涇原，李憲出熙河，种諤出鄜延，王中正出河東。遵裕怒昌祚後期，欲按誅之，昌祚憂恚病臥，其麾下皆憤焉。純粹恐兩軍不協，致生他變，勸遵裕往問昌祚疾，其難遂解。神宗責諸將無功，謀欲再舉。純粹奏：「關陝事力單竭，公私大困，若復加騷動，根本可憂。異時言者必職臣是咎，臣寧受盡言之罪于今日，不忍默默以貽後悔。」神宗納之，進為副使。
室町朝末，葡萄牙弗洛伊斯氏欲傳耶教，遂渡東島。及京都二條城，見織田信長，獻蠟燭、燒瓶，瓶中盈以金平糖，時永祿十二年。及慶長十四年，佐賀藩《坊所鍋島文書》載云「金平糖一斤」，一斤即六百克。十八年，松浦鎮信疾，人往看之，遺以金平糖。查寬永十四年長崎平戶商館長日記，云有葡船，以「各種金平糖三千斤」暨千八百公斤運至京都等地，或鬻賣，或貢獻。元祿元年，井原西鶴《日本永代藏》刊行。其中載以長崎試製金平糖之事，又謂中國人亦知其法。後十數年，普及於東島庶民。

伊洛瓦底省，居伊洛瓦底江之入海處，属国缅甸。口六百萬餘。治勃生，下分五縣，大城有三，曰興實達、曰堅景、曰毛淡棉遵。東鄰仰光省，西濱孟加拉灣，南望安達曼海，海中石油出焉。沃土千里，民多務農，美稻出焉。江湖羅布，伊洛瓦底江穿省而過，阿拉干山北其境，景美如畫。二零零八年五月遭風災，旦夕間亡者逾萬。

日語形似阿勒泰諸語而言不通，音若南島諸語而詞不達。其詞多取於漢，兼書漢字者，其實不通漢言。日語序屬黏著語，言詞虛實之分，判若涇渭。字間須接虛詞數種，否則不能名之。實詞有體用之別，體言者名數及指物用詞也，如體幹不可更易；用言則為動詞，可活用是也。動詞必有本末，本為其語不可易之，易其末節以知其事，是為活用。寫物之形容詞，亦屬此類。動詞活用，種類各異，以段稱之。虛詞多以假名書之，用之以順章句，通文理也。

一七八六年，識維也納劇場御詩人達彭特（Lorenzo da Ponte），其嘗說帝准其編博馬舍「費加洛婚禮」之劇為歌劇。 後帝以該劇顛覆，禁演。莫氏為彭特之詞譜律，一七八六年五月一日《費加洛婚禮》首演於維也納。雖其劇大成，權貴不悅而速撤其報也。後莫氏之布拉格，於是亦博得滿堂采。乃賦D大調第三十八號交響曲致意於斯城也。

知襄子名瑤，宣子申子也。初，宣子將以瑤為後，知果曰：「不如宵也。」宣子曰：「宵也佷。」對曰：「宵之佷在面，瑤之佷在心。心佷敗國，面佷不害。瑤之賢於人者五，其不逮者一也。美鬢長大則賢，射御足力則賢，伎藝畢給則賢，巧文辯惠則賢，強毅果敢則賢。如是而甚不仁。以其五賢陵人，而以不仁行之，其誰能待之？若果立瑤也，知宗必滅。」不聽，果立瑤為後。

傳統漢字，言楷字之從古者也。夫傳統漢字，秦漢以來未之變也，無別繁簡，俗俚書法，各家不一。 共和國立，以字繁難礙習，遂召賢林，因舊字以爲本，草書之法以爲例，或假諸通行市井者，統以範率，案就，令頒行，舊字謂之「繁體」，以別其簡者。 而臺灣不納簡化字，猶謂其字爲「正體字」，大陸亦有「正筆字」之謂。

是戲雖曰幻設，自有所本。阿瑋與外祖母不和，去家，偕友彬彬之網絡咖啡廳，適為杰哥聞。杰乃就焉，會二生，延至家，自云家中多食，又曰：「凡離家之少年，我常相助。」至超市，陰市麥酒數罐。如家，飲二人，俟瑋醉，狎褻之。瑋驚呼「不宜」（杰哥不要！），杰斥之曰：「速俾我視！」（給我看看！）遂得逞，恫脅瑋不得語人。瑋大為其事所害。後適公園，遇志工淑惠，聞之言褻事，失聲痛呼，為淑惠曉。瑋遂盡語其事，從淑惠言，報警，驗其傷，告其庠，付諸司法。劇末，旁白性侵害之義。

郭允蹈：「關雲長以萬人之敵，弘護荊州，昭烈君臣以為長城，而輕躁寡謀，墜呂蒙之詭計。昭烈勇於一決，以爭荊州，君臣於是俱失之矣！或謂：是後也，昭烈不自將，而孔明長嘯以下荊州，則何如？曰：非孔明之誌也。孔明固謂孫權可以為援而不可圖之。又謂國賊曹操非孫權，又謂法孝直在，必能諫止上此行，孔明蓋亦難之矣。曰：然則荊州遂可置之度外乎？曰：向使雲長自江陵出襄陽，而益德、黃權有一人焉，為居守之計。則固可震撼中原，而無後顧之憂矣。雲長既死，雖孔明亦未如之何也。」（《蜀鑒 ·昭烈敗績於猇亭》）

漢元年，沛公軍灞上，左司馬曹無傷通項羽曰：「沛公欲王關中。」羽大怒，是時帶甲兵四十萬，沛公十萬，欲旦日饗士卒而擊之，伯恐良有虞，夜馳沛公軍，具以其事告良，良曰：「韓王使吾送沛公，去之不義。」入，告沛公以項伯言，公邀伯入，兄事之，約為婚姻，伯曰：「旦日自早速來軍中謝項王。」沛公允諾。遂成鴻門宴事。

《周禮·夏官》有大司馬，掌邦政。漢承秦制，置丞相、太尉、御史大夫。漢武帝元狩四年，廢太尉，設大司馬，以冠將軍之號，無印綬、官屬。漢昭帝、漢宣帝時，霍光為大司馬大將軍輔政，漢成帝以王根為大司馬，置印綬、官屬。與丞相、御史大夫並為三公。東漢改為太尉。南北朝以大司馬、大將軍為二大。隋以後廢，明清作兵部尚書之別號。

大明熹宗悊皇帝諱由校，神宗顯皇帝長孫，光宗貞皇帝長子也。母孝和皇太后王氏。萬曆三十三年十一月生於大內。神宗聞之喜，昭告天下。及神宗大漸，遺詔立帝為光宗儲，不行。泰昌元年九月，光宗崩，群臣奉帝即位，改元天啟。熹宗踐祚之初年方十五，無德基以服人，治世七載，內用司禮監擅權，閹黨、東林黨爭不絕，士林苦之。帝性敦厚，手足間尤為和睦。好為木工，意之所及能奪天工，然怠廢政事，萬端皆付魏忠賢之徒。淫祀遍地，由是國運大衰。女貞北寇明境，數年之間，一無寧日。及天啟六年五月初六，京師西南隅王恭廠橫罹災異，死傷兩萬餘。中外震駭，帝乃降詔罪己。天啟七年八月，帝大漸，詔立皇五弟由檢即皇帝位，以魏忠賢，王體乾為顧命。崩，年二十三。群臣上諡曰達天闡道敦孝篤友章文襄武靖穆莊勤悊皇帝，廟號熹宗。

後金兵勢如劈竹，破平壤、平山、開城，鮮兵懼，皆走散。阿敏脅以剃髮易服，鮮人多有不從者。乃屠數萬，焚糧草百餘萬。事聞漢陽，國中震恐。二十八日，仁祖走江華島，遣使議和。時後金之精銳皆在朝鮮，皇太極懼大明攻盛京，命阿敏與之盟。二月二日，與朝鮮盟於江華島，約為兄弟之國。四月，阿敏以兵歸。

時東將彭樂以數千精騎為右甄，沖西軍北垂，所向奔退，西左軍趙貴等五將戰不利，泰與戰，又不利，樂遂馳入泰營。人告樂叛，歡甚怒。俄而西北塵起，樂使來告捷，擄大都督臨洮王東、蜀郡王榮宗、江夏王升、鉅鹿王闡、譙郡王亮、詹事趙善及督將僚佐四十八人。東兵復振，諸將乘勝擊西軍，大破之，俘斬六萬餘，甲仗牛馬不可勝數。

孤獨者聖伊撒依亞，東羅馬埃及人也，漠中神父。初居埃及漠中，後自遷之巴勒斯坦。獨居不娶，終其年於加沙。其終年或在五世紀末，眾說紛紜而不能決。正教會以為先聖，每歲七月三日祭之。今存其論智篇二十七條，或自全本裁出。慕善集列之諸父之先，開篇首章。嘗曰，若不欲爾之所見，即滅爾罪。爾智無礙，即彌神、我之壑。

一夜風雨，而莫氏歿焉。頃有流言傳曰：「其未亡，一黑衣人嘗訪，付作《安魂曲》。黑衣人當義大利作曲者薩列里。」德國作家弗倫伯格作小說《莫氏故事》、俄國詩人普希金詩劇《莫氏與薩列里》皆標此說。廿世紀，英國劇作家彼德謝弗甚之，其舞臺名劇《上帝寵兒》（Amadeus），直述莫氏乃天性放縱，奢侈揮霍，滿地亂爬之頑童天才，更寫薩列里何漸恨莫氏深，乃至扮「黑衣人」毒之做驚心之狀。後美國導演福爾曼翻拍此劇為電影，奪一九八四年奥斯卡金像獎最佳影片。

民國三十八年秋九月二十九，共和國政協一屆全會制中國政協綱領。一九五三年，政府以主席毛澤東等人卅餘草律。明年二月，初稿成，白政治局勘之。三月，以陳伯達領憲法小組，李維漢領憲法起草委員會辦公室，定稿呈上。五月一日，草憲委佈草案於天下，共議之。九月二十日，全國人大相商，計籌以定臧否，草案得全籌。乃行憲。是爲五四憲法。文革起，事多艱難，一九七五年，修憲，筆者陋不知法，去國家主席、副主席職，是爲七五憲法。毛澤東卒，華國鋒少改其文，餘多從舊，是爲七八憲法。一九八二年，中共撥亂反正。是歲，五屆人大五次會議議修憲，去諸冗辭，復置國家主席、副主席職，置中央軍委以將三軍，去最高國務會議、國防委員會。一九八八年，許民私營。許土地相易。一九九三年，八屆人大修憲。一九九九年，九屆人大廢反革命罪。二〇〇四年，十屆人大修憲，三個代表入文。遂成今本。凡四章一百三十八條。
潘清簡（越南語︰Phan Thanh Giản），字淡如（Đạm Như），號梁溪（Lương Khê），梅川（Ước Phu），越南大南帝國阮朝大臣、外交官、為政者。大南帝國邊和省人也，原鄕中國福建省。景盛四年十一月十一日生。嘗任大南帝國皇帝諮問官，翰林院編修官，禮部尚書，擔任協辦大學士兼兵部尚書，樞密大臣。嗣德二十年八月四日飮毒自決，年七十二。

慎曰：假借者，本無其字，依聲托事，令、長是也。夫象形指事不足以用，不可以別門類，故取同音象形指事之字以表不可象形指事之事。至形聲泛用，有加形符者，原字遂成聲符，還原原義。如里、亶成鯉、鱣。又有假借義常用，原義已失，另造新字以置其原義。如自本義鼻，借以指本人，另造形聲之鼻以置本義。

閩天德二年，南唐元宗以閩國內亂，首尾不暇，乃拜查文微為帥，王建封為先鋒，邊鎬接應，兵攻建州，以其為閩國故都，令屠全城。城將破，二將聞練氏居於城內，遂潛攜金帛，解甲登門謁之。練氏避而不見，遣其子謝曰：「君等奉辭見伐，旦夕城破，老幼引頸受戮，夫人命且危矣，尚敢迎二君乎？」二將苦請再三，練氏乃許見之。二將授白旗告曰：「吾輩曾蒙夫人恩活，豈敢忘報。現唐兵圍城，不日城陷，奉諭將屠滅建州，請植旗於門為號，可保全之。」練氏盡還金帛白旗曰：「建州城中百姓十萬，所抗大軍者，數十人耳，豈全城皆唐之敵耶？君等若記舊德，望保全此城。若必屠殺，則願與城俱亡，不願獨生，果行殺伐，請自雋始！」二將聞言，斂容以退，卒止屠令。百姓遂得保全。後世章氏有以「全城」為堂號者，其典出此也。

後，三島覺其無益，遂止，而步入內室，曰：“吾以為其等未聞吾之言辭也。遂解其衣，以白布裹其腹，旋而取匕首刺己腹。森田持長劍，行介錯之事，以刀斬其頸，然弗成。三島遂痛呼連連，曰：“復行之！”。森田遂復揮劍斬之。復弗成。三島痛嚎曰：“香賀！”斬以三次，終斃之。後，森田亦自盡，大香賀為其介錯，一斬而斃。

會新羅入唐，告百濟攻取我四十餘城，復與高句麗連兵，謀絕入朝之路。小國不得已出師，伏乞天兵救援，於是太宗命司農丞相里玄獎賚璽書，敕王曰︰「新羅委質國家，朝貢不闕。爾與百濟，宜各戢兵。若更攻之，明年，發兵討爾國矣。」初玄獎入境，蘇文已將兵擊新羅，王使召之乃還。玄獎宣敕，蘇文曰︰「往者，隋人侵我，新羅乘釁，奪我城邑五百里，自此怨隙已久。若非還我侵地，兵不能已。」玄獎曰︰「既往之事，焉可追論。今遼東，本皆中國郡縣，中國尚不言，高麗豈得必求故地？」蘇文不從。玄奬還具言之。太宗曰︰「蓋蘇文弑其君，賊其大臣，殘虐其民。今又違我詔命，不可以不討。又遣使蔣儼諭旨，蘇文竟不奉詔。乃以兵脅，使者不屈，遂囚之窟室中。於是太宗大舉兵，前後凡三征之，竟全敗，蓋蘇文遂繼掌高句麗。乾封元年卒。三子︰男生、南建、男產，皆至高位。

生年不詳，一作敬王十五年生，母乃從妾，又是翟人之女，是故，其於諸子中名低，位最下之庶子也。於其幼時，甚至連簡子亦薄之。然，襄子幼而敏而好學，膽識過人，不似諸兄紈絝，久久，為趙家臣姑布子卿之意。子卿素以善相信於簡子焉。一日，簡子召諸子來，請子卿相之，子卿遂舉毋恤矣。簡子素重子之教與養。嘗以訓詞，書於竹片上，分授諸子，責其認真習讀，悟其旨也。並告之三年後逐一考之。然，於考時，其諸子，連世子伯魯，亦誦不出，乃至竹板亦不知失於何處焉。唯毋恤謂板上之訓誦如流，而終以竹板攜藏身，常檢點自身焉。於是，趙鞅始信子卿所薦，以毋恤為賢也。及諸子成，簡子又為之深之考也。一日，其召子曰：「吾將一符藏於常山上，汝等去求乎，先得者有賞。」於是，諸子馳往，尋寶符於常山。然而，其莫得符，只得空手歸焉。唯毋恤曰：「吾得之寶符。」趙鞅聞聽令具狀道之。毋恤曰：「以常山之險攻代，代可歸趙焉。」簡子悅異，頓覺唯毋恤明己之心，乃趙大業之後者也。遂廢世子伯魯，特立毋卹為世子。

凡雞有五色者、玄而白首者、六指四距者、死而足不伸者，皆不可食，害人。閹雞而啼者有毒，陰曆四月飽食則作癰成漏，男女虛乏。不可合葫蒜、芥、李食。齒不足五之童食之則生蛔蟲；同糯米食生蛔蟲；同生蔥食生蟲痔；同獺食生遁屍；同鯉魚食生癰疖；同魚汁食成心瘕；同兔食成痢；合犬之肝、腎食則令人洩痢。

昭和十五年，刈羽郡柏崎町爲柏崎市。 廿三年，倂刈羽郡西中通村一部。 廿五年，倂中頸城郡上米山村。 廿六年，倂刈羽郡北鯖石村一部、刈羽郡西中通村一部。 廿九年，倂刈羽郡西中通村、刈羽郡荒濱村。 卅年，倂刈羽郡高田村、刈羽郡田尻村、刈羽郡北鯖石村。 卅一年，倂刈羽郡中通村一部、中頸城郡米山村。 卅二年，割米山地區一部於中頸城郡柿崎町。倂刈羽郡高濱町、刈羽郡黑姬村一部、 刈羽郡南鯖石村、 刈羽郡中鯖石村。 四十三年，倂刈羽郡黑姬村。 四十六年，倂刈羽郡北條町。

明帝即位，進爵東亭侯，邑三百戶。遼東太守公孫淵奪叔父位，擅自立，遣使表狀。曄以為公孫氏漢時所用，遂世官相承，水則由海，陸則阻山，故胡夷絕遠難制，而世權日久。今若不誅，後必生患。若懷貳阻兵，然後致誅，於事為難。不如因其新立，有黨有仇，先其不意，以兵臨之，開設賞募，可不勞師而定也。」後淵競反。

蓋中央人民廣播電臺，於中華大地放送中國之聲、經濟之聲、音樂之聲。然經典音樂廣播、文藝之聲、老人之聲、娛樂放送，受者唯京華百姓。中華之聲、神州之聲，放送臺灣。香港之聲，放送香港。華夏之聲，放送珠三角、港澳。諸自治區，放送少數民族語言。非常之時，則放送國家緊急放送之節目。其於電視，放送央廣健康、央廣購物。

九年春，亮軍祁山，平催督運事。秋夏之際，值天霖雨，運糧不繼，平遣參軍狐忠呼亮來還；亮承以退軍。平聞軍退，乃更陽驚，說「軍糧饒足，何以便歸！」欲以解己不辦之責，顯亮不進之愆也。又表帝曰：「軍偽退，欲以誘賊與戰。」亮具出其前後手筆書疏本末，平違錯章灼。平辭窮情竭，首謝罪負。於是亮與平曰：「自先帝崩後，平所在治家，尚為小惠，安身求名，無憂國之事。臣當北出，欲得平兵以鎮漢中，平窮難縱橫，無有來意，而求以五郡為巴州刺史。去年臣欲西征，欲令平主督漢中，平說司馬懿等開府辟召。臣知平鄙情，欲因行之際逼臣取利也，是以表平子豐督主江州，隆崇其遇，以取一時之務。平至之日，都委諸事，群臣上下皆怪臣待平之厚也。正以大事未定，漢室傾危，代平之短，莫若褒之。然謂平情在於榮利而已，不意平心顛倒乃爾。若事稽留，將致禍敗，是臣不敏，言多增咎。」乃廢平為庶民，徒梓潼。

蕭銑據江陵，詔靖安輯，從數童騎道金州，會蠻賊鄧世洛兵數萬屯山谷間，廬江王瑗討不勝，靖為瑗謀，擊卻之。進至峽州，阻銑兵不得前。帝謂逗留，詔都督許紹斬靖，紹為請而免。開州蠻冉肇則寇夔州，趙郡王孝恭戰未利，靖率兵八百破其屯，要險設伏，斬肇則，俘禽五千。帝謂左右曰：「使功不如使過，靖果然。」因手敕勞曰：「既往不咎，向事吾久已忘之。」靖遂陳圖銑十策。有詔拜靖行軍總管，兼攝孝恭行軍長史，軍政一委焉。

御史在外巡按者，北直隸二人、南直隸三人、宣大一人、遼東一人、甘肅一人，十三省各一人。清理軍隊、提督學校，兩京各一人；萬曆末年，南京增設一人。巡視鹽政，兩淮一人，兩浙一人，長蘆一人，河東一人。巡按御史代天子巡狩。所按，籓服大臣、府州縣官諸考察，舉劾尤專。大事奏裁，小事立斷。巡行所至地區，必須先審查案件罪犯，調查訴訟案卷，有事實出入，必須依理辨明。各祭祀壇場，審查其牆壁房屋祭祀禮儀。存恤孤老，巡視倉庫，清查錢糧，勉勵學校，表彰善者，清除豪強敗類，以此匡正風俗、振揚綱紀。凡事政事得失、軍民利弊，都要直言。有重大政事，須在朝廷會報。都察院總理憲章綱紀，每有所見聞，必糾正巡察。諸御史糾劾，務明著實跡，開寫年月，毋虛文泛詆，訐拾細瑣。出按複命，都御史覆劾其稱職不稱職以聞。凡御史犯罪，加三等，有贓從重論。
湘語者，屬漢語支也，通行荊南之域。曉湘語者，四千萬許。又分五片，皆甚異也。春秋有楚，其民南遷，合苗越之言生南楚語，此乃湘語之源也。渠本甚異於中原，然漢民南遷，挾漢音和之，成今之湘語。或分三片，曰長益、曰婁邵、曰吉漵，各以長沙、雙峰、漵浦為宗。或另置衡州、永全二片。長益片至眾，聞之湘水之畔、資水下游，又謂新湘語。明初湖廣荒蕪，贛民填之，携贛言焉，後有北人南渡，成是音。衡州之音似長益爾略異，故時人置衡州片。溯資水而上，梅山東麓，可聞婁邵之老湘語，知、章母多作端。是地藏於丘陵，古音益存。或分諸湘中片及寶慶片。

永曆六年春正月，帝在安隆所。成功攻海澄，守將郝文興降，遂取長泰。中提督甘輝遇清將王進於北溪，鏖戰竟日。進敗，圍之。總督陳錦來援，復敗之，錦走泉州。遂破長泰，諸邑俱下。五月，清金衢總兵馬逢知來援，突入漳城。成功圍之，弗下。防鎮門山以水灌之，堤壞不浸。城中食盡，枕藉死者七十餘萬人。七月，陳錦軍於鳳山尾，其奴庫成棟刺之，以首來獻。成功歎曰：『僕隸之人，而背戕其主，是天下無刑也』。賞其功而終殺之。十月，清帥金固山援至，乃解圍，收兵保海澄。

《王圻·三才圖會》云︰「師涓所作，靡靡之樂也，蓋空國之侯所好。」應劭曰︰「漢武帝令侯調，始造此器。」《史記‧封禪書》︰「漢武禱祠太乙、后土，始用樂，作箜篌。」《通典》云︰「其形似瑟而小，用撥彈之，非今器也。」又有云：「豎箜篌漢靈帝好之體曲，而長二十三，絃豎抱於懷中，兩手齊奏之，俗謂之劈正今物也。」

吳將周瑜助劉備取荊州，因領南郡太守。瑜卒，統送喪至吳，吳人多聞其名。及當西還，並會昌門，陸績、顧劭、全琮皆往。統曰：「陸子可謂駑馬有逸足之力，顧子可謂駑牛能負重致遠也。」謂全琮曰：「卿好施慕名，有似汝南樊子昭。雖智力不多，亦一時之佳也。」績、劭謂統曰：「使天下太平，當與卿共料四海之士。」深與統相結而還。

晨見東方，為啟明；昏見西方，為太白，又曰長庚。《小雅·大東篇》曰︰「東有啟明，西有長庚。有捄天畢，載施之行。」朱熹注之曰︰「啟明、長庚，皆金星也。以其先日而出，故謂之啟明；以其後日而入，故謂之長庚。葢金水二星常附日行而或先或後，但金大水小，故獨以金星為言也。行，行列也，言啟明、長庚亦無實用，但施之行列而已。」《漢書·天文志》曰︰「太白曰西方秋金，義也，言也。」是故金星又曰太白。

既得新命，瑪竇思北向。尋王忠銘北調，示可攜瑪竇等北往。廿六年，瑪竇並郭居靜隨忠銘北上，秋抵京師。時日寇朝鮮，瑪竇等以外國人，不得久居，盤纏又盡，住一月而返。明年春抵南京。太素仍為引見，瑪竇在南京，結交葉向高、李贄、徐光啟等，皆求西洋技術者，而光啟終受洗入教。瑪竇與大報恩寺僧雪浪論辯，雪浪不敵。又建石鼓路天主教堂，使南京為佈教要地。

操至壽春，時廬江界有山賊陳策，眾數萬人，臨險而守。曄曰：「策等小豎，因亂赴險，遂相依為強耳，非有爵命威信相伏也。往者偏將資輕，而中國未夷，故策敢據險以守。今天下略定，後伏先誅。夫畏死趨賞，愚知所同，故廣武君為韓信畫策。謂其威名足以先聲後實而服鄰國也。豈況明公之德，東征西怨，先開賞募，大兵臨之，令宣之日，軍門啟而虜自潰矣。」操笑曰：「卿言近之!」遂遣猛將在前，大軍在後，至則克策，如曄所度。操還，辟曄為司空倉曹掾。

武王竟至周，而卒於周。其弟立，為昭王。王母宣太后，楚女也。楚懷王怨前秦敗楚於丹陽而韓不救，乃以兵圍韓雍氏。韓使公仲侈告急於秦。秦昭王新立，太后楚人，不肯救。公仲因甘茂，茂為韓言於秦昭王曰：「公仲方有得秦救，故敢捍楚也。今雍氏圍，秦師不下殽，公仲且仰首而不朝，公叔且以國南合於楚。楚、韓為一，魏氏不敢不聽，然則伐秦之形成矣。不識坐而待伐孰與伐人之利？」秦王曰：「善。」乃下師於殽以救韓。楚兵去。

毅少有大志，仕為州從事。桓玄篡位，與劉裕等起義兵。元既西走，毅等追及，戰於崢嶸洲。毅乘風縱火，盡銳爭先，元大潰。及元死，桓振、桓謙復聚眾毅。皆討平之，以為都督豫州揚州之淮南歷陽廬江安豐五郡諸軍事、豫州刺史。以匡復功，封南平郡開國公，何無忌為盧循所敗，賊軍乘勝而進。朝議欲奉乘輿北就劉裕，會毅將率軍南征，裕遣毅從弟藩往止之。毅大怒，以舟師二萬，與賊戰，敗降，為後將軍，江州都督，俄進為荊州刺史。

士誠自十三年起兵高郵來，與元政府時依違，並擾及太祖之勢。至正十六年六月，張士誠據常州，挾江東叛將陳保二以舟師攻鎮江城。陳保二者，常州奔牛鎮人也。其聚眾鄉里，以黃帕裹之，稱為「黃包軍」。徐達克鎮江時，陳保二降，既而為張士誠脅，率舟師助攻鎮江。徐達在龍潭敗陳保二，並圍常州。秋九月，士誠遣將來援，勢鋒銳不可當。徐達乃於距城十八里設伏、騎各一支，自率兵與士誠軍戰也。戰未久，徐達部王均用率騎橫衝陣，士誠兵亂，掉頭而走，又為伏兵所截，死傷無數。十一月，士誠不甘敗，誘吳新附軍七千為內應，將徐達圍於牛塘。即遣人突，命副帥常遇春、廖永安、胡大海等赴牛塘，內外夾攻，大破張士誠兵也。

地圖亦強政於今焉，其常以國家示主權之議也。地理之圖常見天下之抽象，此謂之「地圖概括」，或為「製圖綜合」。今常用交通、航行、鐵道、旅行之圖，各地均售贈之。其繪製者常地方之測繪部。地圖亦常用諸兵事。今之製圖法，始自地理發現時。後軍事圖現，格致之風起，遂成今專題之地圖焉。究地圖之製與用者，地圖學也。

鐮倉執權北條相模守時宗，小字正壽，人號相模太郎。鐮倉幕府八代執權也。父時賴，五代執權，左近將監、相模守。年七歲冠。征夷將軍宗尊賜之名。時宗擅射，一日，將軍與諸人會極樂第，欲觀射，人皆辭不堪，時宗時年十一，一發中的，將軍嘉歎之。父時賴嘗曰「斯兒固有繼業之器。」以勞累遷相模守，敘從五位上。及將軍與時宗不諧，陰謀害之，時宗與北絛政村等議：「宜廢宗尊還京師，更立其子惟康。」

事源清光緒二十年，甲午之役敗；明年，訂馬關條約。朝鮮遂去清自立，稱「大韓帝國」，高宗稱帝，建元「光武」。而日本謀奪朝鮮之心日顯。越十年，敗俄國於海陸，終得掌控韓國，與韓國立《乙巳條約》，置統監府，統理其國。自是，日本國內紛議併韓，惟朝鮮統監、元老伊藤博文不從。隆熙三年，韓人安重根行刺伊藤博文，併韓論遂成主流。明年八月廿二日，大韓帝國總理李完用、日本代表寺內正毅簽《日韓併合條約》，曰「韓國皇帝陛下及日本國皇帝陛下顧念兩國間之特殊而親密之關係，欲增進相互幸福，永久確保東洋和平。為達此目的，確信不如合併韓國與日本國者，兩國間茲決定締結合併條約。」廿九日，併邦，新邦曰大日本帝國。日本置朝鮮總督府於漢城，大韓帝國亡。

開禧北伐，宋金勝敗有差，然杭城頗以為懼，旦夕若宮闈將不保，彌遠力主議和，寧宗卒聽之，遂誅侂胄於玉津園。事成，遷禮部尚書兼國史實錄院修撰。皇太子立，以彌遠為太子詹事，師也。奏請簡閱沿江士卒，勉厲將帥，繕城堡，葺器械，儲糗糧，居安思危，以備緩急。嘉定元年拜右丞相，主嘉定和議，金為叔，宋為侄。增歲幣至三十萬兩，絹三十萬匹。犒軍銀三百萬兩。初韓侂胄為相，斥理學為偽學，殺趙汝愚，彌遠作相，盡罷其舊政，召還故老被貶者，朱熹、周敦頤、程顥、程頤、張載諸先賢，悉加追崇。以理學為國學，實自彌遠始。寧宗崩，太子竑素忌彌遠，彌遠恐其異己，遂與鄭清之謀，擁立宗子貴誠為皇帝，是為理宗。太子竑出居湖州，旋賜死。紹定六年拜太師。旋薨，贈中書令，追封衛王，諡忠獻。彌遠作相二十六載，寧宗朝在閣十七載，理宗朝獨相九年，朝綱獨斷，國器廢立，決於其手，薛極、胡矩、聶子述、趙汝述為其黨，李知孝、梁成大、莫澤為其羽，有忤彌遠者，三人交相擊之，謂之三兇。故朝中異己殆盡，怨望固有焉。賴擁立理宗之功，薨後，猶有「公忠翊運，定策元勳」之譽。彌遠侄嵩之，端平中宰相。
文侯以吳起善用兵、廉平盡能得士心，乃以爲西河守，以拒秦、韓。魏文侯既卒，其子武侯立。武侯浮西河而下中流，顧而謂吳起曰：「美哉乎山河之固，此魏國之寶也。」起對曰：「在德不在險。昔三苗氏左洞庭，右彭蠡，德義不修，禹滅之。夏桀之居，左河濟，右太華，伊阙在其南，羊腸在其北，修政不仁，湯放之。商纣之國，左孟門，右太行，常山在其北，大河經其南，修政不德，武王殺之。由此觀之，在德不在險。若君不修德，舟中之人盡爲敵國也。」武侯曰：「善。」即封吳起爲西河守，甚有聲名。

唐尚書左丞相兗文貞公陸象先，本名景初。吳郡吳人也。父元方。系出吳郡陸氏太尉枝。初任揚州參軍，吉頊擢爲洛陽尉。遷左台監察禦史，轉殿中，曆授中書侍郎。景雲二年冬，太平公主言象先與崔湜於睿宗。二人同中書門下平章事，拜相。及太平公主勢盛，象先未嘗阿附。先天二年，公主事敗，崔湜、蕭至忠等皆死，獨象先免禍。出爲益州大都督府長史、劍南道按察使。其下韋抱真勸之以濫刑立威，象先不從。遷蒲州刺史。所在皆不好用刑。開元十年，知吏部選事，加刑部尚書。丁母憂去官。起同州刺史。二十四年，卒。年七十三。諡文貞。子泛、廣、偃。泛襲其爵。

二月初二，舟次洲仔尾，睹岸上民兵參差，而東南氛其惡，訝曰：「不趣援，賊必伏戎於莽，兵勇將不支」。所領舟置劈山尓十二尊，揮眾上岸，舉尓擊。戒曰：「視吾旗進退」。時潮將落矣。每舟以善泅者六人扶之進，麾旗放尓。賊果伏莽中，不虞軍官之猝至也，爭走。而水陸阻隔，莫能援；城中義勇又數隊至，賊愈窘，縱火燬其營。牽大敗，謀遁走，港塞不得行。初六日，風潮驟漲，遂被逸。長庚及得祿追之，不及，奪船十餘，頗斬獲，詔革頂戴。三月，將軍賽沖阿渡臺，仍命勦堵。

前四部之言財也。考租庸。論本末。皆合通國之盈虛息耗而言之。於國家之賦稅度支。則未嘗專及也。此論賦稅。總為三章。首言國無論君主民主。皆有不容已之度支。自設官詰戎以至宮寢之御。何者為國之正費。而此正費何者宜無區別。以賦諸通國之民。何者宜有區別。而於彼民宜蠲。於此民宜賦。次言征斂之事。術各不同。遵何術則賦廣而民便之。失何道則賦糜而民以怨。末言近代諸邦。以何因緣。皆有國債。而國債之事。其與民生國計。利病云何。蓋是三者明。則成賦經國之理備矣。是為部戊。

一四八一年，巴濟耶德二世繼素檀位，帝方加冠冕而亂起，突厥諸部大人擁帝之兄切姆為素檀於安納托利亞（蓋今土耳其所轄亞洲也），而帝則倚新軍之勢，得君士坦丁堡并色雷斯（蓋今土耳其所轄歐洲也），兩軍相戰，互有得失，尋和議，仍以巴濟耶德為素檀，帝素忌突厥諸大人之不從，今既得勢，乃盡削之，切姆懼，乃走奔馬木留克，旋復走羅馬。帝國乃歸一。帝雖不好征伐，迫於諸臣西征之欲，至一四八三年，卒平巴爾幹貝爾格萊德外諸城（時巴爾幹諸邦多反復，且不能常制）。

夜，清正、正則等七將聞三成居宅中，乃自合部曲，鼓噪圍屋，攻之甚急。三成兄正澄奔而告之。三成曰：「七人素無逆上意。欲借七子而誅我者，家康謀也。」正澄曰：「然。今宜速他投以避禍。」三成曰：「世人多疾我年少而權重，若他投之，必見縛於彼，徒死也。不若徑投家康營，彼既懼坐殺我之名，必不敢加害。」三成遂乘成澄轎間出。佐竹義宣念三成前恩，身引部曲護之。三成遂因之而奔伏見。家康方食，聞三成至，為之失箸，笑顧左右曰：「不意三成亦有黠智。」或有勸家康誅三成者，家康曰：「彼既窮而投我，若殺之，則曲在我矣。且我欲留彼以當天下之怨。」遂不從，身迎之。三成昂然不顧，一揖，徑入臥。家康亦無慍色。旦，家康從本多正信策，以秀賴名罷三成，令就國。行檄於清正等，令止戈。清正等遂退。三成聞之，徑出，未出一語以謝家康。家康左右皆勃然出刃，欲殺三成。家康笑而止之，命次子秀康將兵護三成之佐和山。

久之，文承閒問其父嬰曰：「子之子為何？」曰：「為孫。」「孫之孫為何？」曰：「為玄孫。」「玄孫之孫為何？」曰：「不能知也。」文曰：「君用事相齊，至今三王矣，齊不加廣而君私家富累萬金，門下不見一賢者。文聞將門必有將，相門必有相。今君後宮蹈綺縠而士不得裋褐，仆妾餘粱肉而士不厭糟糠。今君又尚厚積餘藏，欲以遺所不知何人，而忘公家之事日損，文竊怪之。」於是嬰乃禮文，使主家待賓客。賓客日進，名聲聞於諸侯。諸侯皆使人請薛公田嬰以文為太子，嬰許之。嬰卒，謚為靖郭君。而文果代立於薛，是為孟嘗君。

時刺史耿鄙委任治中程球，程球為通姦利，士人怨之。中平四年，耿鄙率六郡兵討金城賊王國、韓遂等。傅燮知耿鄙失眾，必敗，諫曰：「使君統政日淺，人未知教。孔子曰：『不教人戰，是謂弃之。』今率不習之人，越大隴之阻，將十舉十危，而賊聞大軍將至，必萬人一心。邊兵多勇，其鋒難當，而新合之眾，上下未和，萬一內變，雖悔無及。不若息軍養德，明賞必罰。賊得寬挺，必謂我怯，羣惡爭埶，其離可必。然後率已教之人，討已離之賊，其功可坐而待也。今不為萬全之福，而就必危之禍，竊為使君不取。」耿鄙不從。行至狄道，果有反者，先殺程球，次害耿鄙，賊遂進圍漢陽。城中兵少粮盡，傅燮猶固守。

曹操定荊州，聞其為張羡謀也，異之，辟為丞相掾主簿，遷趙郡太守。魏國初建，為虎賁中郎將、侍中。時世子未定，而臨菑侯植有寵。階數陳操曹丕之德，公規密諫，前後懇至，於是操知階篤於守正，深益重焉。又毛玠、徐奕為西曹掾丁儀所不善，儀屢言其短，賴階左右以自全保。其將順匡救，多此類也。遷尚書，典選舉。曹仁為關羽所圍，操遣徐晃救之，不解。操欲自南征，以問群下。群下皆曰不宜行。階獨曰：「大王以仁等為足以料事勢不也？」曰：「能。」「大王恐二人遺力邪？」曰：「不。」「然則何為自往？」曰：「吾恐虜眾多，而晃等勢不便耳。」階曰：「今仁等處重圍之中而守死無貳者，誠以大王遠為之勢也。夫居萬死之地，必有死爭之心；內懷死爭，外有強救，大王案六軍以示餘力，何憂於敗而欲自往？」操善其言，駐軍於摩陂，賊果為晃等所敗。
咸豐元年，文宗召繼畬還京，召對，稱其樸實，尋授太僕寺少卿。詔求言，繼畬上疏，略謂：「國家崇尚儉樸，大內宮殿，一仍明舊。惟圓明園為三時聽政之地，避暑山莊為秋獮駐蹕之地，兩處規模，至乾隆間而備。宣宗皇帝暫停秋獮，熱河工程一切報罷，惟自正月至十月恆駐圓明園。然三十年中，未嘗增一堵一椽，遊觀不及諸坐落，或報應修，輒令撤去，以故內帑發出外庫前後凡千數百萬。數年以來，園亭久曠，或謂先朝堂構，不應坐聽彫殘。方今軍務未完，河工未畢，亦料無暇及此。將來兩事告蕆，內庫稍充，保無以營繕之說嘗試者，伏望皇上堅持，苟非萬不得已之工程，一切停罷。至於裝修陳設，珍奇玩好，可省則省，無取鋪張，此土木之漸宜防也。孔子刪詩，以關雎為首，義取摯而有別。匡衡之說有曰：『情慾之感，無介於容儀；宴安之私，不形於動靜。』其言有別，可謂深切著明。第以事涉宮闈，絕於聽睹，非臣子之所敢言。雖有折檻之忠，牽裾之直，止能言得失於殿廷，豈能爭是非於宮壸？故聖帝明王，即以是為修省最切之地。皇上至剛無慾，邇者釋服禮成，將備周官九御之制，衍大雅百男之祥。竊以為聖德日新，肇基於此，此宴安之漸宜防也。自古壅蔽之患，由於言路不通，然亦有言路既通，而壅蔽轉生於不覺者。皇上御極之初，即以開言路為務。自倭仁一疏，手詔褒嘉，言事者紛紛而起。邇因天旱求言，又復諄諄獎誘，舉空言塞責、受人指揮、激直沽名三弊為戒。臣庶大半中材，臣以為空言塞責，事出庸愚，一覽擲之，無關輕重。激直沽名，由於器小，皇上予以優容，適足以見聖度。至受人指揮，事涉營私，果其確有可憑，必當明正其罪。總之群言淆亂，衷諸聖人，亦在皇上權衡酌量而已。臣竊計在京言事者，約分三等：以章奏陳者，曰九卿、科道；以章奏陳兼得面陳者，曰部院大臣；不以章奏陳而時得面陳者，曰內廷王公。此三者各有所優，亦各有所蔽。九卿、科道，爵秩未崇，少迴翔之意，聞見較廣，多採訪之途，以風節相磨，以彈劾為職，此其所優也；其所蔽則前之三弊是也。部院大臣，久在朝列，受恩效忠，明習時事，此其所優也；然階級既崇，天顏日接，顧忌矜慎，胸臆所存，莫能傾吐其十一，此則其所蔽也。內廷王公，國家肺腑，外無私交黨援之患，內無希幸爵賞之心，此其所優也；然法制綦嚴，例不與外人交接，廷評輿論，所不盡聞，此則其所蔽也。皇上明目達聰，幽隱畢照，而臣乃鰓鰓過慮者，誠恐言事者限於才識，未能仰副淵衷，致皇上察納虛懷，不免悵然而思返，此壅蔽之漸宜防也。昔唐臣魏徵有十漸之疏，太宗嘉納，千古以為美談。夫漸者，已然之詞也。正之於已然，何如防之於未然。臣謹師其意，衍為三防之說，極知迂陋，無補高深，伏冀幾餘採納。」上優詔報之。

初時賴薨，時宗尚幼，北條長時、北條政村相繼之。宗尊既廢，時宗乃執權。文永五年，蒙古由高麗致書日本，時宗得書報大和朝廷。朝廷答之，付時宗議，時宗以元人無禮，抑書卻之。八年，元人遣趙良弼來謁倭皇帝，時宗以白大納言藤原實兼，留良弼對馬島。文永十一年冬，元兵三萬來寇，入九州島，鎮西諸軍大敗之。元人引還。建治元年，元使杜世忠、何文著、撒都魯丁等至日本，時宗收之，斬元使於鐮倉。尋以北條實政為筑紫探題，以備元寇。復裁諸冗政，節用省出。時宗陰有征高麗意，命西海及山陰、山陽、南海諸道，修戰艦，補器械。未發，元將夏貴、范文虎使周福、欒忠來日本，時宗皆不問，斬之博多。弘安四載，蒙古滅中華。遂興大軍征日，八月，元將范文虎寇太宰府。時宗命宇都宮貞綱禦之。未登陸，海颶大傷之，文虎僅以身免。是爲弘安之役。是役也，時宗早爲之備，元人既敗，西歸者不過十一，遂不復敢寇。

明州苗振獄起，往治之，末殺其罪。還朝，即移疾屏居南山下，終日危坐一室，左右簡編，俯而讀，仰而思，有得則識之，或中夜起坐，取燭以書。其志道精思，未始須臾息，亦未嘗須臾忘也。敝衣蔬食，與諸生講學，每告以知禮成性、變化氣質之道，學必如聖人而後已。以為知人而不知天，求為賢人而不求為聖人，此秦、漢以來學者大蔽也。故其學尊禮貴德、樂天安命，以《易》為宗，以《中庸》為體，以孔孟為法，黜怪妄，辨鬼神。其家昏喪葬祭，率用先王之意，而傅以今禮。又論定井田、宅里、發斂、學校之法，皆欲條理成書，使可舉而措諸事業。

蓋殖民之業，以掠他國而益本國為務，並求廣輸貨於諸埔頭，以易所需，以增國力。然斯為也，美其名曰重商，實則為快己而害人焉。惜乎英國之國會，惟重本國利益，乃下法令，禁埔頭交易於外國。而番貨必先稅英國而後如之。由是日久，埔頭民怨日甚。蓋其地百姓，惟犧牲而無所得，而英國之民，則百利而無一害。不公如此，焉能不病？其後美利堅之起事，蓋亦肇因於此耳。

西北為威尼斯，建海中。有一木為樁，入水千年不朽。其上鋪石，造屋備極精美，城內街衢俱是海，兩傍可通陸行，城中有艘二萬。又有橋梁，極闊。上列三街，俱有民居。不異城市，其高可下度風帆。國中精於造舟，預庀物料，一舟指顧可成。造玻璃極佳，甲於天下。有勿里諾湖在山巔，從石峽瀉下，聲如迅雷，聞五十里。又有沸泉、溫泉。

執役深感危險，擬爲措置，誘導群眾，俾就第三月臺（即今第四、第五路）。月臺之間，複道凡二。西者寬廣，昭和三年所建。適逢昭和天皇即位大典，遂造之。所在，即今南北自由通路。時西複道人多，乃欲導客，使由東道而就第三月臺。然階梯之上，摩肩接踵，弗得動身。及至亥正，輳聚不減，遂相推排。不意或人踣傾，隨者積疊，霎時相因不起。終而被覆之人百有奇，七十四人跚傷，七十七人踐斃。查歿者名冊，豫定入團者二人並新興電影社女優原靜枝在焉。

至若帝國稅制，亦立於奧古斯都，以廣徵薄賦為宗。除卻營業稅、關稅，公民所納，獨遺產稅、奴隸解放稅而已，俱二十稅一，亦非常年可課。行省民雖無遺產稅、奴隸解放稅，所得什一，上繳歸公，稱行省稅，屬常年必課。是以羅馬國庫，不可無行省稅。此敕以降，皆為公民，行省稅自廢，雖遺、奴二稅，改課什一，不足彌補，稅收不增反減。此敕初行，時人謂以增稅，實獨見公民稅增，不見行省稅廢之誤也。嗣後諸帝，為資需用，遂諸餉加派，新稅不斷，是害方見。

東緝事廠，略云東廠。設置年月本不可考，或云以明成祖文皇帝永樂十八年設。史家多是之。成祖廢惠帝，患人心之未服，乃加設廠衛，立之於京師東安門北，萬曆初葉，司禮監馮保增置一所，號內廠，永樂中所建者號外廠。以宦官用事，號曰欽差總督東廠官校辦事太監，簡稱廠公、督主，亦有便稱東廠太監者。緝拿逆賊、尋訪奸惡，剷除妖言。東廠之所司也。掌刑千戶員一人、理刑百戶員一人，謂之貼刑。隸役四十餘，皆取錦衣中狡黠稱最者任之，役長曰檔頭，下復有幹事若干，號曰番子。相為狼狽。廠員悉由錦衣衛調撥。士庶為之逮捕者，賄貨可免。無力給予者，送錦衣衛北鎮撫司獄，凡入是獄，刑罰之酷十倍刑部，故倖存者鮮矣。成化中，憲宗設西緝事廠，權逾東廠而人員倍之，以汪直提督，成化十八年廢。武宗正德初，劉瑾於惜薪司外廠、榮府舊地加設內辦事廠，旋於正德五年見廢，此二廠前後皆不過數年，制與東廠略同。

漢司馬遷纂，《史記》卷一百一十五 朝鮮列傳 第五十五：朝鮮王滿者，故燕人也。自始全燕時嘗略屬真番、朝鮮，為置吏，築鄣塞。秦滅燕，屬遼東外徼。漢興，為其遠難守，復修遼東故塞，至浿水為界，屬燕。燕王盧綰反，入匈奴，滿亡命，聚黨千餘人，魋結蠻夷服而東走出塞，渡浿水，居秦故空地上下鄣，稍役屬真番、朝鮮蠻夷及故燕、齊亡命者王之，都王險。

光第家素貧，而性廉介，非舊交，雖禮饋弗受。獨與楊銳善。通周官、禮及大小戴禮記。二十四年，上從康有為等請，行變法，光第以陳寶箴薦應召，然非其素志，將具疏辭，川人在朝者力勸之。一日，應召，乃力陳時危民困，外患日迫，亟宜虛懷圖治。上稱善。時言路廣開，臣民奏事，日數百計，光第終日批答，簽識可否，以待上裁。退語所親曰：「吾終不任此，行當亟假歸矣！」未一月，太后以維新危亂社稷，幽囚德宗，緝捕康黨，光第自投獄。旋判斬。
有妹名雪穗，以為其庠不能救，乃欲入UTX之校。穗乃果不悅。旦日，踟躕徐行，至UTX，見其校伶阿茹萊斯（A-RISE）三人，觀者如雲，納采如雨，心生一計，乃欲效之。亟與海、鳥二人議，然海未以其性浮，料不能久，拒不與。然穗乃果旦夕練之，揮汗如雨，乃感海未、小鳥，方悅，遂入。檄榜於校，乃得繆斯名。茲三人者，繆斯之雛也。輒言：「戰哉！（日語：ファイトだよ！）」

崔致遠： 「軍名定難，雅稱關張之聲；縣號宜君，克符堯舜之德。」（《賀殺黃巢賊徒狀》）；「斯乃司徒相公鏡於心而寬兮綽兮，枰於事而無偏無黨，網羅雋彥，籠罩驍雄，於儒則沈謝呈才，於武則關張效力。」（《初投獻太尉啟》）；「所謂有非常之人，然後有非常之事，絳灌亦一時俊傑，關張非累世勛庸，鏤姓名於金鼎玉鍾，飾儀形於雲臺煙閣，永言盡美，孰敢爭先？」（《徐州時溥司空·第二》）

今牧御失和，使一州叛逆，海內為之騷動，陛下臥不安寢。崔烈為宰相，不念為國思所以弭之之策，乃欲割弃一方萬里之土，臣竊惑之。若使左衽之虜得居此地，士勁甲堅，因以為亂，此天下之至慮，社稷之深憂也。若烈不知之，是極蔽也；知而故言，是不忠也。」帝從傅燮議。由是朝廷重其方格，每公卿有缺，為眾議所歸。

平湖本東平、梁山之界湖也。湖之東乃東平，湖之西乃梁山，各半有之。二縣共治之，甚爲不便。因是故，西元一九八六年，乃使湖西斑鳩店鄉、豆山鄉、崑山鄉、司里鄉、戴廟鄉、銀山鎮、大安山鄉、商老莊鄉盡劃與東平縣。後，湖稍北徙，及平陰縣舊縣鄉之境。舊縣者，古之穀城也。一九九六年一月，乃易舊縣鄉於東平。

一九一七年，歐陸鏖戰，哈耶克從奧匈帝國軍，為炮兵將，兼斥候，獲統帥嘉獎。戰後立志格物，欲尋求和平之道。及至入維也納國學，習心理學、哲學、計學，並拜舒茨、馬赫盧普等諸學士，又得其師門格爾、維塞爾之學。既卒業，維塞爾薦與米塞斯為其吏，時米塞斯為官維也納，助國府解戰後之糾紛，爾後受米塞斯引薦，立「奧地利商業週期研究中心」。一九三一年，獲英國爵士羅宾斯之薦，入倫敦政治經濟學院授徒，一時計學之士，紛集館下，劉易斯、科斯、加爾布雷斯、卡爾多等皆拜為師表。一九三二年，哈耶克刊文於泰晤士報，與凱恩斯辯英之財政，力陳巨商大賈出巨金興公衆之利以協調百業，而非官府立策出資而為之。三三年，納粹黨人希特勒掌德國，遂於三八年併吞奧地利，由是哈耶克入英國之籍。時歐洲民生蕉然，德義二國，蟊賊當政，政俗大壞，以至法西斯陰雲密佈，大變將作，英人皆以為法西斯為反共產而生，獨哈耶克疑之，遂撰《到奴役之路》以立其說，成於一九四四年，初出即告罄，言計學而以政治之自由者為尊者皆宗之。

純水，一稱純淨水，化學式為H2O，不雜別質。且潔淨無菌，符合飲用之標準。其製法，或電滲析、或離子交換、或反滲透、或蒸餾，皆密固容器之中，不色通透，不染塵埃。蓋人體中，礦物質本多，累而不瀉，積為負荷，飲之純水，則足以排其冗舊。而亦不盡然，若鉛質之累積者，與人身為反比例，去陳愈多，則新增愈夥，至於被毒，傷身彌重，不可不察。且微量元質，固人體必需，茍過減損，稚童或為之敗育，老人或為之衰脫。是故國家飲水，必設指標，純水而外，準添礦質、微菌、官品等，為營養之用。

既至於天池，上在山要。與暫坐少息。子明疑慮漸去，以為真觀山也。寶山忽曰遺物於路，與子明共取。子明欣然而從。寶山在後，子明前行。寶山忽取槍，子明方回首欲語，見而大驚，撲地而滾。寶山槍發不中。子明順山而下，既快且難中。寶山緊追不捨。連發數槍，射死在地，脫其衣，澆以汽油，焚屍於野，牙齒漸露，寶山才反。與總芬曰：“我已殺吳子明。”總芬初無所動，曰：“已知也。然而禍將至矣。”寶山曰：“但來，丈夫何懼。”反而思其語，以為不如暫避，取其錢，分與總芬，教往故蜀相避。總芬曰：“便是來時，何可以避得。”反。寶山反京，與母同居，孝比君子。

無敵艦隊敗陣以前，伊利莎伯已有殖民海外之意。公元一五八四年，詔遣羅利爵士將行險者至洛亞諾克島，以經營埔頭。越三年，糧盡援絕，卒歸國焉。是時另有男女百餘人，攜其子女，如斯島並舍之。然所鄰之土著，不喜外擾，乃頻襲之。總督韋約翰因返英國求援，然是時無敵艦隊寇犯，遂延越三年，方復還焉。惜乎為時已晚，全鎮之民，咸失所縱，或云悉為土著所殺，或曰融於土著之中，然其實莫可知焉。

其約乃成於第二次世界大戰之末。萬國一堂，百家爭鳴，終成此文。或以為非強制性世界公約；或以為習慣法，尚無定論。且至今仍未全然為各國所謹守。北朝鮮之民無言論、信仰、出國歸國之自由；酷刑如死刑之類仍用於中華人民共和國、日本、中華民國、新加坡、博茨瓦納、美利堅合眾國少許地域。 雖說如此，其貢獻亦不可小覷。後聯合國頒布《公民權利及政治權利國際公約》同《經濟、社會、文化權利國際公約》，皆以此為本。

朝鮮世宗莊憲大王諱裪，字元正。洪武三十年年四月十日誕降於漢陽潛邸。永樂六年初封忠寧君，壬辰進封大君。永樂十六年冊封王世子。八月八日受禪于景福宮之勤政殿。景泰元年二月十七日昇遐於別宮永膺大君第，春秋五十四。大明賜諡莊憲。葬英陵。追諡世宗莊憲英文睿武仁聖明孝大王。 妃宣仁齊聖昭憲王后青松沈氏，有十八男四女。嗣文宗珦、世祖瑈。

建興六年，屬參軍馬謖先鋒。謖舍水上山，舉措煩擾，平連規諫謖，謖不能用，大敗於街亭。眾盡星散，惟平所領千人，鳴鼓自持，魏將張郃疑其伏兵，不往偪也。於是平徐徐收合諸營遺迸，率將士而還。丞相諸葛亮既誅馬謖及將軍張休、李盛，奪將軍黃襲等兵，平特見崇顯，加拜參軍，統五部兼當營事，進位討寇將軍，封亭侯。

其後，秦亡將呂禮相齊，欲困蘇代。代乃謂孟嘗君曰：「周最於齊，至厚也，而齊王逐之，而聽親弗相呂禮者，欲取秦也。齊、秦合，則親弗與呂禮重矣。有用，齊、秦必輕君。君不如急北兵，趨趙以和秦、魏，收周最以厚行，且反齊王之信，又禁天下之變。齊無秦，則天下集齊，親弗必走，則齊王孰與為其國也！」於是孟嘗君從其計，而呂禮嫉害於孟嘗君。

謝靈運，陳郡陽夏人也。居會稽。祖玄。父瑍。靈運早惠，善屬文。於江左與顏延之齊名。靈運性奢侈，自改服飾，復工詩、善書。世人宗之，靈運詩文每至金陵下，貴賤莫不傳誦。少養於錢塘杜明師家中。年十五至金陵。人呼客兒。襲康樂公。除員外散騎侍郎。不就。爲琅邪王大司馬行參軍。遷相國從中侍郎、世子左衛率。座罪免官。入宋，降爲侯爵。靈運無政才，復憤己之不見用。與廬陵王友善。宋少帝即位，徐羨之出靈運爲永嘉太守。及徐羨之死，宋文帝征靈運爲秘書監。不赴。帝使范泰致書諭之，靈運乃從。受命撰《晉書》，不成。時人重其文而輕其能。雖上宴會，所論唯文辭而已。惟心不平，遂不上朝。自放於江湖，旬月不歸。元嘉五年，爲御史所奏，免官。歸會稽。靈運在越，與謝惠連、何長瑜、荀雍、羊璇之相交游，號四友。特與族弟惠連善。靈運遊玩無度，至臨海、會稽，太守皆苦之。會稽太守孟顗與靈運有隙，上書言靈運有異志。文帝知靈運見譖，不加貶黜。因授靈運臨川郡內史。惟其在郡，猶恣肆如前。遂見糾彈。座叛逆下廷尉。文帝免其罪，流廣州。復於廣州散財結士。元嘉十年，文帝詔棄市。卒於廣州。年四十九。

雅典娜號天堂之歌聲（Siren），髮紫色，膚色若銅。少言不重，常生誤事。單手套時與艾莉西亞及晃結為友。善船歌，音響一起，周圍皆應。笑時全身微顫，人皆以為其怒。與愛麗絲同居一室。素夜寐，喜讀書床上，唯朝不早起。恆暗助愛麗絲。雖懷異材，亦不露於人前。有以為其歌聲難得者，對曰：「歌應唱即唱。」後為歌劇院所邀，兼作伶人。
久之，拜道州刺史。初，西原蠻掠居人數萬去，遺戶裁四千，諸使調發符牒二百函，結以人困甚，不忍加賦，即上言：「臣州為賊焚破，糧儲、屋宅、男女、牛馬幾盡。今百姓十不一在，耄孺騷離，未有所安。嶺南諸州，寇盜不盡，得守捉候望四十餘屯，一有不靖，湖南且亂。請免百姓所負租稅及租庸使和市雜物十三萬緡。」帝許之。明年，租庸使索上供十萬緡，結又奏：「歲正租庸外，所率宜以時增減。」詔可。結為民營舍給田，免徭役，流亡歸者萬餘。進授容管經略使，身諭蠻豪，綏定八州。會母喪，人皆詣節度府請留，加左金吾衛將軍。民樂其教，至立石頌德。罷還京師，卒，年五十，贈禮部侍郎。

威霽彌，亦譯吉米·威爾士，美國阿拉巴馬州亨茨維爾人也，一九六六年八月七日生。父商雜貨，母多利斯，親誨之學。稍長，入藍道夫學校，其價雖昂，然其親仍悉力供之。及冠，肄業奧本大學，習金融。迨卒業，入亞拉巴馬大學，窮金融之妙，卒得碩士銜。年二十九，任芝加哥期權合作社研究主任，乘時投機，越六年，得終身足用之財。

生平惡日人如仇。僑居數稔，不肯爲日語，寧輾轉覓舌人，不憚煩也。嘗病，友人訪之，訝曰：「胡不就醫？」曰：「倘不以通事為勞，將從君請。」乃相偕赴醫院，醫者扣所苦，曼殊不語，友代告。俄頃，失曼殊所在，還詢其家，曼殊在焉。友讓之曰：「去而忽返，不謀之于我，何也？」曼殊曰：「君傳語乖誤，疾病豈可亂施葯劑耶？」友人赧然曰：「然則君自言之，奚害？」曼殊曰：「君忘吾不操日語乎？」

趙襄子猶慎持其權。於晉陽之圍時，群臣惶惑，皆欲求人之路，謂襄子以不敬，唯高共一人莫敢失禮焉。勝後，趙襄子賞，以共為首。實共並無功，眾皆議也。襄子曰：「方晉陽急，群臣皆懈，惟共不敢失人臣禮，是以先之。」於其觀之，恭順之臣比立功之將更重，以其將固有，然若無前，則無以持其身及其家統者。

盧綸，字允言。河中蒲人，本范陽人也。天寶末、大曆初，屢舉進士不第。爲宰相王縉、元載所識，授閿鄉尉，遷集賢院學士、秘書省校書郎，出為陜府戶曹參軍、河南密縣令。建中元年，知昭應縣。四年，陷於朱泚之亂。五年，辟爲渾瑊元帥府判官。隨瑊鎮河中。授檢校戶部郎中。貞元中，上殿和御製詩。未幾卒。綸工五言詩，大曆中，與吉中孚、韓翃、錢起、司空曙、苗發、崔峒、耿湋、夏侯審、李端十人號爲大曆十才子。綸列第一。有詩集十卷，佚。《全唐詩》存其詩五卷。

百年之間，泰人無國，作檐下居。先有六勐，立於大理盆地，總稱六詔。六詔以蒙舍詔爲強，烏蠻領國，臣唐納貢。大象二年，仇池亡國，氐人四散，六詔庇納。開元十七年，皮羅閣王一統六詔，改號南詔，唐贈雲南王。後盟吐蕃，與唐交戰，天寶十載，六萬唐兵攻之，十三載，七萬兵攻，南詔勝。安史亂時，寶應元年，蕃詔聯兵，佔長安。保和九年，攻驃國，天啟十九年，攻東京，咸通四年，攻安南，中興六年，鄭買嗣覆之，國滅。大明七年，白蠻段思平立大理，泰人檐居，爾後發散，印支、緬甸、阿薩姆，開勐立居。

萬曆初，遷雲南迤東守備。十年，緬甸犯永昌、騰越，巡撫劉世曾請濟師。明年，擢綎遊擊將軍，署騰衝守備事，進副總兵，綎性貪，御下無法。兵譟革任，無何，羅雄變起，巡撫世曾檄調漢土軍禦之。會綎解官至霑益，世曾喜，令與裨將劉紹桂、萬鏊分道討，賊平之。用為廣西參將，移四川。二十年召授五軍三營參將。會朝鮮用師，綎請赴援，詔以副總兵從征，朝鮮略定。

元結，後魏常山王遵十五代孫。少不羈，十七乃折節向學，事元德秀。天寶十二載舉進士，禮部侍郎陽浚見其文，曰：「一第慁子耳，有司得子是賴！」果擢上第。復舉制科。會天下亂，沈浮人間。國子司業蘇源明見肅宗，問天下士，薦結可用。時史思明攻河陽，帝將幸河東，召結詣京師，問所欲言，結自以始見軒陛，拘忌諱，恐言不悉情，乃上《時議》三篇。帝悅曰：「卿能破朕憂。」擢右金吾兵曹參軍，攝監察御史，為山南西道節度參謀。募義士於唐、鄧、汝、蔡，降劇賊五千，瘞戰死露胔於泌南，名曰哀丘。

永曆七年春，帝在安隆所。五月，金固山來攻，城壞百餘丈。年春，清廷以鄭、賈二員來講，封成功海澄公、芝龍同安伯、鴻逵奉化伯、芝豹左都督。成功不從。於是置芝龍於高俎，戍芝豹於寧古塔。成功不顧。十月，伐漳州，鎮標劉國軒開門降，十邑俱下，乘勢略泉州屬邑，守將韓尚亮力守。當是時，水陸兵勢，熛至風起，浸尋衍溢，分所部為七十二鎮。改中左所為思明，以鄧會知州事。立儲賢館、儲材館、察言司、賓客司，設印局、軍器諸局。令六官分理國事。以壬午舉人潘賡昌為吏官兼戶官，丙戌舉人陳寶鑰為禮官，世職張光啟為兵官，浙人程應璠為刑官，戊子舉人馮澄世為工官。奉監國魯王、瀘溪王、寧靖王居金門。凡諸宗室，悉贍給之。禮待避亂搢紳王忠孝、盧若騰、沈佺期、辜朝薦、徐孚遠、紀許國等，皆名客也。軍國大事，時諮問焉。凡所便宜封拜，輒朝服北向稽首，望永曆帝坐，疏而焚之。

一八零一年，英人查理赫察（Charles Hatchett）始得之，稱曰鈳。越八年，英人華拿士頓（William Hyde Wollaston）誤言鉭、鈳實一，時人然，不以分。一八四六年，德人羅斯（Heinrich Rose）自鉭礦復取此物，以知其異於鉭，而不知鈳、鉭實異，其即鈳故，乃名鈮。一八六四、六五年，始知鈳、鈮實一，而異於鉭也。自是，鈳、鈮二稱混用。一九四九年，始定稱鈮。惟鈳之稱謂，猶用於美國冶金業。

道前事九君，未嘗諫諍。世宗初即位，劉旻攻上黨，世宗曰：「劉旻少我，謂我新立而國有大喪，必不能出兵以戰。且善用兵者出其不意，吾當自將擊之。」道乃切諫，以為不可。世宗曰：「吾見唐太宗平定天下，敵無大小皆親征。」道曰：「陛下未可比唐太宗。」世宗曰：「劉旻烏合之眾，若遇我師，如山壓卵。」道曰：「陛下作得山定否？」世宗怒，起去，卒自將擊旻，果敗旻於高平。世宗取淮南，定三關，威武之振自高平始。其擊旻也，鄙道不以從行，以為太祖山陵使。葬畢而道卒，年七十三，謚曰文懿，追封瀛王。道既卒，時人皆共稱嘆，以謂與孔子同壽，其喜為之稱譽蓋如此。道有子吉。

其領東至於海，登丸山，及岱宗。西至於空桐，登雞頭。南至於江，登熊、湘。北逐葷粥，合符釜山，而邑於涿鹿之阿。遷徙往來無常處，以師兵為營衛。官名皆以雲命，為雲師。置左右大監，監於萬國。萬國和，而鬼神山川封禪與為多焉。獲寶鼎，迎日推筴。舉風後、力牧、常先、大鴻以治民。順天地之紀，幽明之占，死生之說，存亡之難。時播百穀草木，淳化鳥獸蟲蛾，旁羅日月星辰水波土石金玉，勞勤心力耳目，節用水火材物。有土德之瑞，故號黃帝。

孫權以戴良為交州刺史。徽發兵拒之。廣州刺史呂岱被詔誅徽，自廣州將兵晝夜馳入。匡與岱有舊，岱署匡師友從事，遂移書交阯，告喻禍福，又遣匡見徽，說令服罪，雖失郡守，保無他憂。岱尋匡後至，匡堂兄祗、祗弟幹、頌等六人肉袒奉迎。岱謝令復服，前至郡下。明旦早施帳幔，請徽兄弟以次入，賓客滿坐。岱起，擁節讀詔書，數徽罪過，即誅之，傳首詣武昌。

四十八年十月，秦復定上黨郡。秦分軍為二：王龁攻皮牢，拔之；司馬梗定太原。韓、趙恐，使蘇代厚幣說秦相應侯曰：「武安君禽馬服子乎？」曰：「然。」又曰：「即圍邯鄲乎？」曰：「然。」「趙亡則秦王王矣，武安君為三公。武安君所為秦戰勝攻取者七十餘城，南定鄢、郢、漢中，北禽趙括之軍，雖周、召、呂望之功不益於此矣。今趙亡，秦王王，則武安君必為三公，君能為之下乎？雖無欲為之下，固不得已矣。秦嘗攻韓，圍邢丘，困上黨，上黨之民皆反為趙，天下不樂為秦民之日久矣。今亡趙，北地入燕，東地入齊，南地入韓、魏，則君之所得民亡幾何人。故不如因而割之，無以為武安君功也。」於是應侯言於秦王曰：「秦兵勞，請許韓、趙之割地以和，且休士卒。」王聽之，割韓垣雍、趙六城以和。正月，皆罷兵。武安君聞之，由是與應侯有隙。
銦，化學元素也，符號為In，原子序四十九。屬族十三、硼族，位列主族、兼後過渡金屬。地殼之中，億僅廿一，幾稀。柔軟可展，熔點高於鈉、鎵，而低於鋰、錫。反應有類鎵、鉈，性介其間。一八六三年，德人賴西（Ferdinand Reich）、域柁（Hieronymous Theodor Richter）以光譜法並索之。明年，得其物。

齊湣王二十五年，復卒使孟嘗君入秦，昭王即以孟嘗君為秦相。人或說秦昭王曰：「孟嘗君賢，而又齊族也，今相秦，必先齊而後秦，秦其危矣。」於是秦昭王乃止。囚孟嘗君，謀欲殺之。孟嘗君使人抵昭王幸姬求解。幸姬曰：「妾願得君狐白裘。」此時孟嘗君有一狐白裘，直千金，天下無雙，入秦獻之昭王，更無他裘。孟嘗君患之，遍問客，莫能對。最下坐有能為狗盜者，曰：「臣能得狐白裘。」乃夜為狗，以入秦宮臧中，取所獻狐白裘至，以獻秦王幸姬。幸姬為言昭王，昭王釋孟嘗君。孟嘗君得出，即馳去，更封傳，變名姓以出關。夜半至函谷關。秦昭王後悔出孟嘗君，求之已去，即使人馳傳逐之。孟嘗君至關，關法雞鳴而出客，孟嘗君恐追至，客之居下坐者有能為雞鳴，而雞齊鳴，遂發傳出。出如食頃，秦追果至關，已後孟嘗君出，乃還。始孟嘗君列此二人於賓客，賓客盡羞之，及孟嘗君有秦難，卒此二人拔之。自是之後，客皆服。

周禮天官曰：歲終，群吏民致事。又曰：正月之吉，始和布教於邦國都鄙。乃縣教象之法於象魏，使萬民觀教象，挾日而斂之。古以立春爲新歲之始，禮記月令曰：立春之日，天子親帥三公九卿諸侯大夫以迎春於東郊。還反，賞公卿諸侯大夫於朝。是日，天子祈穀於上帝。漢時，民率妻子而奉父祖，上酒於家長，欣欣如焉，并謁賀君、師、故將、宗人、父兄、父友、友、親、鄉黨耆老。宋時朝廷元日冬至行大朝會儀，百官冠冕朝服。，以臘月二十四日為小節夜，三十日為大節夜。有驅儺舞。後世各有差異，南北不同，北人多以臘月二十三日為小節夜，江南俗以臘月二十九，蜀中以正月初一為小，元宵爲大。今民俗多相慶賀，訪親拜友，燃放炮仗，贈與紅包。

正隆六年，金海陵王完顏亮伐宋，完顏鄭家為浙東道副統制，與工部尚書蘇保衡以舟師自海道趨臨安，至膠西松林島阻風，泊島間。十月丙寅詰旦，有舟人望見宋舟，請為備。鄭家問：「去此幾何？」舟人曰：「以水路測之，且三百里。風迅，行即至矣。」完顏鄭家不曉海路舟楫，不之信。有頃，宋舟果至，見金軍無備，即以火砲擲之。時北風盛，海波騰躍。金軍大驚，掣矴舉帆，帆皆油纈，彌亙數里，風浪捲聚一隅，窘束無複行次。宋將李寶亟命火箭環射金舟師，箭所中，煙焰旋起，延燒金舟數百艘。金軍為火所不及者猶欲前拒，李寶叱壯士躍登金舟，短兵擊刺，殪之舟中。完顏鄭家顧見左右舟中皆火發，度不得脫，赴水死。此役同死者含完顏鄭家之部將五、六人，被俘者軍卒三千餘人。完顏鄭家之統軍符印與文書、器甲、糧斛以萬計，咸為李寶所獲。餘物不能舉者，李寶悉焚之，火四晝夜不滅。是謂宋之「唐島之捷」。

有梁任公倡虛君共和，其言曰：「第五種，虛戴君主之共和政體。英國是也，今謂立憲。英人恒自稱為大不列顛合眾王國，或自稱為共和王國。其名稱與美無異，淺人驟聞之，或且訝為不詞。不知英之有王，不過以為裝飾品，無絲毫實權，號為神聖，等於偶像。故論政體者，恒以英編入共和之一種。其後比利時本此意編為成文憲法，歐洲各小邦多效之。故今日歐洲各國，什九皆屬虛戴君主之共和政體也，今省名曰虛君共和制。」是言也，遮撥庶建之論也，與革黨抗對，時人以保皇譏之。

昭王元年，樗里子將伐蒲。蒲守恐，請胡衍。胡衍為蒲謂樗里子曰：「公之攻蒲，為秦乎？為魏乎？為魏則善矣，為秦則不為賴矣。夫衛之所以為衛者，以蒲也。今伐蒲入於魏，衛必折而從之。魏亡西河之外而無以取者，兵弱也。今并衛於魏，魏必彊。魏彊之日，西河之外必危矣。且秦王將觀公之事，害秦而利魏，王必罪公。」樗里子曰：「柰何？」胡衍曰：「公釋蒲勿攻，臣試為公入言之，以德衛君。」樗里子曰：「善。」胡衍入蒲，謂其守曰：「樗里子知蒲之病矣，其言曰必拔蒲。衍能令釋蒲勿攻。」蒲守恐，因再拜曰：「願以請。」因效金三百斤，曰：「秦兵茍退，請必言子於衛君，使子為南面。」故胡衍受金於蒲以自貴於衛。於是遂解蒲而去。還擊皮氏，皮氏未降，又去。

其後武王既崩，成王少，在強葆之中。周公恐天下聞武王崩而畔，周公乃踐阼代成王攝行政當國。管叔及其群弟流言於國曰：「周公將不利於成王。」周公乃告太公望、召公奭曰：「我之所以弗辟而攝行政者，恐天下畔周，無以告我先王太王、王季、文王。三王之憂勞天下久矣，於今而後成。武王蚤終，成王少，將以成周，我所以為之若此。」於是卒相成王，而使其子伯禽代就封於魯。周公戒伯禽曰：「我文王之子，武王之弟，成王之叔父，我於天下亦不賤矣。然我一沐三捉發，一飯三吐哺，起以待士，猶恐失天下之賢人。子之魯，慎無以國驕人。」管、蔡、武庚等果率淮夷而反。周公乃奉成王命，興師東伐，作大誥。遂誅管叔，殺武庚，放蔡叔。收殷餘民，以封康叔於衛，封微子於宋，以奉殷祀。寧淮夷東土，二年而畢定。諸侯咸服宗周。

穗乃果之總角，文靜。善女紅。其母即音乃木坂之理事長也。銀灰其髮，琥珀其瞳。秋葉原名婢米娜林斯奇（minalinsky）者，小鳥之謂也。今日本之婢，女僕之謂也，不可與女奴一之。繆斯紩者，軟糯其言，然性甚彊，不可轉也。初，繆斯八人，鳥為婢之事不見知。後屢早辭不現，眾人怪之，施從小鳥之所之，乃得。後遠穗乃果，穗乃果問其故，曰：「將去國矣。」蓋從母命赴法國也。果忉怛焉，弗與言。將行，穗乃果飛至，執手相擁，曰：「余不可無君，歸哉！」穗乃果泣，小鳥亦泣。乃返。

至正十六年，明太祖攻金陵。百司吏皆奔潰逃命，獨壽據胡床坐於鳳凰台下，指揮左右，略無懼色。俄而兵四集，遂遇害之。元朝追封衛國公，賜諡忠肅。太祖素知福壽，今金陵戰，見福壽無所畏，視死如歸，有死節之士，名不虛傳矣，故賜棺衾俾葬禮，與前代名臣列廟而祀，以勸忠義，化風，其意深遠，凡君主所能比俗也。

舉進士，為祁州司法參軍、雲巖令。政事以敦本善俗為先，每月吉，具酒食，召鄉人高年會縣庭，親為勸酬。使人知養老事長之義，因問民疾苦，及告所以訓戒子弟之意。熙寧初，御史中丞呂公著言其有古學，神宗方一新百度，思得才哲士謀之，召見問治道，對曰：「為政不法三代者，終苟道也。」帝悅，以為崇文院校書。他日見王安石，安石問以新政，載曰：「公與人為善，則人以善歸公；如教玉人琢玉，則宜有不受命者矣。」

備軍敗退，吳禮敬轉廢，帝欲興眾伐之，曄以為「彼新得志，上下齊心，而阻帶江湖，必難倉卒。」帝不聽。五年，幸廣陵泗口，命荊、楊州諸軍並進。會群臣，問：「權當自來不?」曄曰：「彼謂陛下欲以萬乘之重牽己，而超越江湖者在於別將，必勒兵待事，未有進退也。」大駕停住積日，權果不至，帝乃旋師。雲「卿策之是也。當念為吾滅二賊，不可但知其情而已。」

寶山於新疆有友曰吳子明，素為交善。乃共敘一室。寶山微探曰：“回鶻棉花豐，當多貨錢。”時維三春，棉花不結，何可以售，是暗語也。子明固英雄，不下寶山，何得不知，曰：“若與具，天下貴人。”寶山遂曰：“若舉大事，無槍不可，孰有短槍，與我殺之，取其槍。”吳子明曰：“有，姜玉斌有槍。”寶山曰：“往殺之。”

第五倫離雒陽後，帝以為扶夷長，尚未到官，又追拜會稽太守。其雖為二千石，仍自芸馬，妻執炊爨。所得祿，亦只留一月糧，餘皆賤糶貧民焉。會稽俗，多淫祀，好卜筮。民常殺牛祭神，民財以困，其自食牛肉而祭者，病將死，先為牛鳴。前後郡守莫敢禁殺牛祭之。第五倫到，移書屬縣，曉諭百姓，其巫祝有依托鬼神詐恐嚇愚昧民者，皆索拿問。妄殺牛者，吏輒行罰。民初颇恐惧，或祝诅妄言，伦案之愈急，后遂断绝，百姓以安。
一二七三年，伯爵魯道夫舉為德意志王。後伐波希米亞王國，一二七八年，得奧地利及施蒂利亞，其族自是日強。一二九一年魯道夫王薨，子阿爾布雷希特不得襲號，復為奧地利公。一二九八年復為德王，且得教宗命為羅馬人之王。王薨，復失其位。其後專營奧地利，分省而治。繼而二公並立，一三七六年，阿爾布雷希特及利奧波德立約，阿爾布雷希特之後為內奧地利公，利奧波德之後為外奧地利公。後一四九零年利奧波德之支絕，方得歸併。

功者，本義功勳也，引以述物理之效，鑒乎英語亦然，work意即工也。物理命之以示功量。力、移同道，行之有距，其乘積計以功，物理式W=Fs，倘二者有歧而又計有功，則加角度以算爾，物理式W=Fscosα。 名之者誰？法蘭西計學家賈斯帕-古斯塔夫·科里奧利是也。 由動能術有，自 Ek0 增至 Ek，則功：

袁紹破，別遣遼定魯國諸縣。與夏侯淵圍昌豨於東海，數月糧盡，當引軍還。遼遂單身上三公山，入豨家，拜妻子。豨歡喜，隨詣操。操責曰：「此非大將法也。」遼謝曰：「以明公威信著於四海，遼奉聖旨，豨必不敢害故也。」從討袁譚、袁尚於黎陽，有功，行中堅將軍。從攻尚於鄴，尚堅守不下。操還許，使遼與樂進拔陰安，徙其民河南。復從攻鄴，鄴破，遼別徇趙國、常山，招降緣山諸賊及黑山孫輕等。從攻袁譚，譚破，別將徇海濱，破遼東賊柳毅等。還鄴，操自出迎遼，引共載，以遼為蕩寇將軍。復別擊荊州，定江夏諸縣，還屯臨穎，封都亭侯。從征袁尚於柳城，率與虜遇，遼勸操戰，氣甚奮，操壯之，自以所持麾授遼。遂擊，大破之，斬單于蹋頓。

長孫操，字元節，無忌從父弟。父覽，為周大司徒、薛國公。操有學術。初，唐高祖辟署相國府金曹參軍。未幾，檢校虞州刺史。從秦王征討，常侍旁，與聞祕謀。徙陝州，城中無井，人勤于汲，操為釃河溜入城，百姓利安。以母喪解，長老守闕頌遺愛。服除，封樂壽縣男。為齊、揚、益三州刺史，課皆最，下詔褒揚。永徽初，以陝州刺史卒，贈吏部尚書，謚曰安，葬給鼓吹，至虞罷。

是日也，與李寶玉放牛。寶玉問曰：“汝謂此牛幾腿？”寶山曰：“四腿而已。”寶玉曰：“五腿也，後腿間不有三足？”寶山笑而不言。寶玉以為見辱，怪其笑己，一拳而中其鼻，血寂然而下。寶山但不言也。寶玉曰：“其非丈夫，若有男兒氣，可一為也。”寶山曰：“當聽汝言，其靜待之。”不歡而散。寶山故有殺意，今而益熾。反與牛棚下掘一坑，深可二人，寬可一人。復將一錘置於其側。而於牆縫，塞二百元於其內也。

李文忠之東路軍於二月出居庸關，經野狐嶺至興和，降守將，經駱駝山，進察罕諾爾，擒元將珠孟與沙達哈等。五月，元惠宗崩，文忠倍道趨應昌，擒元惠宗嫡子買的里八剌及諸王將相數百人。元惠宗之一子元昭宗愛猷識禮達臘，率數十騎走。文忠於還途，又攻興州，擒元將江文青，俘降三萬七千人也。大軍奏凱而還，太祖親迎於龍江，大犒三軍，且詔封功臣，授達開國輔運推誠宣力武臣特進光祿大夫、右柱國、太傅、中書右丞相、參軍國事、改封魏國公，歲祿五千石、賜世襲文券焉。

漢既斬豨，其裨將降，言燕王綰使范齊通計謀豨所。上使使召綰，綰稱病。又使辟陽侯審食其、御史大夫趙堯往迎綰，因驗問其左右。綰愈恐，閟匿，謂其幸臣曰：「非劉氏而王者，獨我與長沙耳。往年漢族淮陰，誅彭越，皆呂后計。今上病，屬任呂后。呂后婦人，專欲以事誅異姓王者及大功臣。」乃稱病不行。其左右皆亡匿。語頗泄，辟陽侯聞之，歸具報，上益怒。又得匈奴降者，言張勝亡在匈奴，為燕使。於是上曰：「綰果反矣！」使樊噲擊綰。綰悉將其宮人家屬，騎數千，居長城下候伺，幸上病瘉，自入謝。高祖崩，綰遂將其衆亡入匈奴，匈奴以為東胡盧王。為蠻夷所侵奪，常思復歸。居歲餘，死胡中。

王翰，字子羽，唐并州晉陽人也。少豪健恃才，及進士第，然喜蒱酒。張嘉貞為本州長史，偉其人，厚遇之。張說至，禮益加。舉直言極諫，調昌樂尉，又舉超拔群類。方說輔政，故召為祕書正字，擢通事舍人、駕部員外郎。家畜聲伎，日使頤令，自視王侯，人莫不惡之。說罷宰相，翰出為汝州長史，徙仙州別駕。日與才士豪俠飲樂游畋，伐鼓窮歡，坐貶道州司馬，卒。

紹熙五年春，正月，罷丞相葛邲。三月，以利州東、西路為利州路。皇太后生誕，帝不朝。太上皇帝體不豫。夏四月，百官請帝朝重華宮，至其日，復以疾不果。侍從等苦諫，去官席藁者百人有餘。諫官請罷內侍進讒離間者。六月，太上皇帝大漸，百官苦諫，帝仍不朝，上皇抑鬱而崩。是月，帝當朝重華宮以行喪禮，不果，以皇太后代行之。秋七月，丞相留正等上書請帝內禪，帝許之。正等本意乃勸進爾，不意帝頹廢若此。是月，憲聖太皇太后以帝病弱不能盡人禮，敕皇子擴即位於重華宮，是為寧宗。太上皇帝移駕泰安宮。慶元六年秋八月，太上皇帝崩於壽康宮，壽五十四。

日本國皇室。起自神武帝。奄有日本國。子孫相承。有內廷、宮家之分。自帝以下，凡皇后，太皇太后，皇太后，親王，親王妃，内親王，王，王妃，女王，皆屬皇室。皇子、皇女封親王、內親王。皇嫡曾孫及其裔孫，男封王，女封女王。王、女王年十五者，去皇籍。親王、內親王必不得已，可去皇籍。皇族禁養嗣。立皇后，皇子婚娶，必行皇室會議裁奪。非皇族者，惟立后、與皇室男子婚，始為皇室。

螻蟈鳴︰螻蟈，小蟲，生穴土中，好夜出，今人謂之土狗是也，一名螻蛄，一名碩鼠，一名螜 ，各地方言之不同也。《淮南子》曰：「螻蟈鳴，丘螾出。」陰氣始而二物應之。《夏小正》「三月螜則鳴」是也。且有五能，不能成一技：飛不能過屋，緣不能窮木，泅不能渡谷，穴不能復身，走不能先人，故《說文》稱鼫為五技之鼠。《古今注》又以螻名鼫鼠可知。《埤雅》《本草》俱以為臭蟲。陸德明、鄭康成以為蛙，皆非也。

乃使師延作朝歌北鄙之音，北里之舞，靡靡之樂。造鹿臺為瓊室玉門，其大三里，高千尺，七年乃成。厚賦稅，以實鹿臺之財，盈鉅橋之粟，燎焚天下之財，罷苦萬民之力。故狗馬奇物，充牣宮室，以人食獸，廣沙丘苑臺，以酒為池，懸肉為林，男女裸相逐於其間。宮中九市，為長夜之飲。百姓怨望，諸侯有叛者。妲己以為罰輕誅薄，故威不立，乃重為刑辟，為熨斗，以火燒燃，使人舉之手爛，更為銅柱以膏塗之，加於炭火之上，使有罪緣之。紂與妲己，以為大樂，名曰炮烙之刑。

花間以溫庭筠名。庭筠本唐初宰相溫彥博裔，後家道中落。雖天資聰穎，本可及第，然士行塵雜，恃才傲物，爲士類所不齒，故無緣進士。庭筠乃詞人之祖，其好花柳側豔，自南朝之宮體，扇北里之倡風，成花間鼻祖。溫詞多閨閣，描妓色怨情，穠豔細膩、綿密隱約。溫詞不在抒情，而予聲色之樂，訴諸感官，辭藻密麗，情意深隱[四]。

「羽為曹公所厚而忠不忘其君，可謂賢矣。然戰國之士亦能之。曹公得羽不殺，厚待而用其力，可謂賢矣，然戰國之君亦能之。至羽必欲立效以報曹公，然後封還所賜，拜書告辭而去，進退去就，雍容可觀，則殆非戰國之士矣。曹公內能平其氣，不以彼我為心；外能成羽之忠，不私其力于己，是猶有先王之遺風焉。吾嘗論曹公曰：是人能為善而不能不為惡，能為善，是以能享國；不能不為惡，是以不能取天下。」（唐庚《三國雜記》）

《原富》，又譯《國富論》，計學要典也，英人斯密亞丹所著。書成於一七七六年，值英國工業革命前夕。凡五部三十二章，究富之所源，以明興邦富國之道。要旨有三，曰分工、曰為私、曰自由互市，極言平准均輸之害，大斥時俗重商之策，而倡罷官營、去壟斷、通有無，以讓利於民也。其言諄諄切切，曉然通明。論理極精，而無後世計學之繁雜。蓋歐陸計學之基要也，研習彼學之所必讀焉。是書之入中國，始乎清季，乃侯官嚴復首譯耳。
嘉靖七年降誕。嘉靖三十五年，清王疾甚，召三法司毛龍唫、和爲美、葛可昌入，詔以次子元嗣。及清王薨，爲美、可昌謀立伊江王子鑑心。龍唫提薙刀怒叱之，二人遂不復言。乃立尚元，流爲美於久米，流可昌於伊比屋。王遣使如明求封。嘉靖四十一年，世宗遣刑科給事中郭汝霖、行人司行人李際春齎詔至國，諭祭故王尚清，冊王為琉球國中山王。

項籍死，使綰別將，與劉賈擊臨江王共尉，還，從擊燕王臧荼，皆破平。時諸侯非劉氏而王者七人。上欲王綰，為羣臣觖望。及虜臧荼，乃下詔，詔諸將相列侯擇羣臣有功者以為燕王。羣臣知上欲王綰，皆曰：「太尉長安侯盧綰常從平定天下，功最多，可王。」上乃立綰為燕王。諸侯得幸莫如燕王者。綰立六年，以陳豨事見疑而敗。

嫈聞之曰：「吾弟至賢，不可愛妾之軀，滅吾弟之名，非弟意也。」乃之韓，視之，曰：「勇哉。氣矜之隆，是其軼賁育高成荊矣。今死而無名，父母既沒矣，兄弟無有，此為我故也。夫愛身不揚弟之名，吾不忍也。」乃抱屍而哭之，曰：「此吾弟，軹深井里聶政也。」亦自殺於屍下，晉楚齊衛聞之，曰：「非獨聶政之能，乃其姊者，烈女也。」聶政之所以名施於後世者，其姊不避葅酢之誅，以揚其名也。

爽飲食車服，擬於乘輿。尚方珍玩，充牣其家。妻妾盈後庭，又私取先帝才人七八人，及將吏、師工、鼓吹、良家子女三十三人，皆以為伎樂。詐作詔書，發才人五十七人送鄴台，使先帝倢伃教習為伎。擅取太樂樂器、武庫禁兵。作窟室，綺疏四周，數與晏等會其中，縱酒作樂。羲深以為大憂，數諫止之。又著書三篇，陳驕淫盈溢之致禍敗，辭旨甚切，不敢斥爽，托戒諸弟以示爽。爽知其為己發也，甚不悅，羲或時以諫喻不納，涕泣而起。懿密為之備。九年冬，李勝出為荊州刺史，往詣懿。懿稱疾困篤，示以羸形。勝不能覺，謂之信然。

范純禮字彝叟，以父仲淹蔭，為宋祕書省正字，簽書河南府判官，知陵臺令兼永安縣。永昭陵建，京西轉運使配木石塼甓及工徒於一路，獨永安不受令。使者以白陵使韓琦，琦曰：「范純禮豈不知此？將必有說。」他日，眾質之，純禮曰：「陵寢皆在邑境，歲時繕治無虛日，今乃與百縣均賦，曷若置此，使之奉常時用乎。」琦是其對。還朝，用為三司鹽鐵判官，以比部員外郎出知遂州。

安祿山，唐營州柳城胡也，本姓康。母阿史德，為覡，居突厥中，禱子於軋犖山，而妊。及生，有光照穹廬，野獸盡鳴，望氣者言其祥。范陽節度使張仁愿遣搜廬帳，欲盡殺之，匿而免。母以神所命，遂字軋犖山。少孤，隨母嫁安延偃。偃攜以歸國，與將軍安道買亡子偕來，得依其家，故道買子安節厚德偃，約兩家子為兄弟，乃冒姓安，更名祿山。

萬曆三十八年，封永昌大君。四十一年，庶孽黨輩數人，謀擊大明使，圖亂朝鮮，因機立大君為朝鮮王。黨人徐羊甲遂白其事，謂仁穆父金悌男謀立大君，廢光海君。光海君遂投申欽等顧命七人於獄。已而賜悌男死。廢大君為庶人，徙江華島。江華島，猶明之鳳陽高墻也。四十二年，江華府使鄭沆蒸殺大君。薨。年九歲。

十七年三月，常州守將呂珍夜遁，常州乃下。太祖設長春樞密院，以達僉樞密院事。徐達率軍攻宜興，命前鋒趙德勝攻常熟，設伏擒張士誠弟士德。宜興城雖小，然易守難攻，且西接太湖口，糧道通，無後顧之憂，故徐達久攻不下。冬十月，遣其將丁德興分扼太湖口，宜興糧道被斷，城中眾亂，未幾即克。冬十一月，徐達還戍應天。

七年春，魏大將軍曹爽率步騎十餘萬向漢川，前鋒已在駱谷。時漢中守兵不滿三萬，諸將大驚。或曰：「今力不足以拒敵，聽當固守漢、樂二城，遇賊令入，比爾間，涪軍足得救關。」平曰：「不然。漢中去涪垂千里。賊若得關，便為禍也。今宜先遣劉護軍、杜參軍據興勢，平為後拒；若賊分向黃金，平率千人下自臨之，比爾間，涪軍行至，此計之上也。」惟護軍劉敏與平意同，即便施行。涪諸軍及大將軍費禕自成都相繼而至，魏軍退還，如平本策。是時，鄧芝在東，馬忠在南，平在北境，咸著名跡。

三十年，進貢船陡遭逆風，漂至日本仙臺。日本征夷將軍德川家康以禮送還，諭以入貢。法司翁寄松欲從之，迵固諫，劾寄松賣國。尚寧王從之，乃奪寄松官，廢為百姓。迵擢為法司，封謝名親方。球例：法司無用唐榮出身者；有之，自迵始。三十六年，日本薩州使僧至，脅以入貢，迵厲聲叱之，使僧畏首而退。事聞薩州，島津家久怒，翌年，遣大兵三千伐琉球。迵與毛繼祖據那霸以抗，敗績，奔唐榮，為日兵所執，械送鹿兒島。家久嘉其忠，遣使招降，迵怒斥之。

孟嘗君相齊，其舍人魏子為孟嘗君收邑入，三反而不致一入。孟嘗君問之，對曰：「有賢者，竊假與之，以故不致入。」孟嘗君怒而退魏子。居數年，人或毀孟嘗君於齊湣王曰：「孟嘗君將為亂。」及田甲劫湣王，湣王意疑孟嘗君，孟嘗君乃奔。魏子所與粟賢者聞之，乃上書言孟嘗君不作亂，請以身為盟，遂自剄宮門以明孟嘗君。湣王乃驚，而蹤跡驗問，孟嘗君果無反謀，乃復召孟嘗君。孟嘗君因謝病，歸老於薛。湣王許之。

既遷臺，僅餘二省，而開府者有四，曰臺灣、福建、浙江、新疆。浙省於四十四年不置，新省於八十一年不置。後擢臺北、高雄為直轄市。八十七年臺閩二省，化為虛級，故至中華民國雖列三十五省，實無一治事也。 九十九年十二月廿五日縣市改制直轄市案成，臺北縣改制新北市，臺中縣市改制臺中市，臺南縣市改制臺南市，高雄縣併於高雄市。今實分五直轄市、三市、十四縣。

量子力學（英：Quantum mechanics）者，明察毫微之域，知其所以然也。其域猶細於微塵，稱微觀世界，蓋普朗克常數之大小也。此學論以分子、原子、電子、夸克之效，又論各作用力。夫量子之效，經典力學不能解。以量子觀之，萬物皆為質能，並有波粒二性，又有各交互作用，以數學函數示之。

是時人土漸傾向西人學說，復以為自由、平等、權利諸說，由之未嘗無利，脫靡所折衷，則流蕩放佚，害且不可勝言，常於廣眾中陳之。復久以海軍積勞敘副將，盡棄去，入貲為同知，累保道員。宣統元年，海軍部立．特授協都統，尋賜文科進士，充學部名詞館總纂。以碩學通儒征為資政院議員。三年，授海軍一等參謀官。復殫心著述，於學無所不窺，舉中外治術學理，靡不究權原委，抉其失得，證明而會通之。精歐西文字，所譯書以瑰辭達奧旨。

揚州，古稱楊州、邗，或稱廣陵、維揚，簡稱揚。禹貢九州所謂揚州者，非今揚州也。居大江之北，今為地级市，隶江蘇省。京杭運河貫於城中，古來漕、鹽繁盛，徽商雲集，時號曰：江省繁麗，莫勝蘇揚。復有文士、名伶者，比比皆是，園林寺觀，往往而在，是爲風流之地。諺云「蘇州以市肆勝，揚州以園林勝，杭州以湖山勝」。江淮間言淮語，蓋以揚州音韻爲宗。

華則變姓名，詭蹤跡，初至武夷山。後竄於青島，賃屋售彩票。兩千年初，又輾轉入桂，至於桂林。化名李森青，浼人落戶全州，胥吏不查，因登籍。遂以富商置墅桂林郊，來往鄰人，出入不避。且置林場樹紅豆杉，斥資千萬，深為諸鄉長吏所重。室嘗入盜三人，搏之，生擒其首。桂林晚報記者造訪，笑為指點，像暴於報，整版以敘，一時名揚。

及陳朝，占城國獻烏，哩二州，以烏州為順州，哩州為化州，隸交趾布政使司，始得其名，後黎朝 以今順化地置順化承宣道。泰德九年，西山主阮惠滅北河鄭氏，據富春而立國。寶興二年，嘉隆帝滅西山朝，淩遲其主阮光纘，復定都於斯。嘉隆二年，阮福映興宮室，制同王爵而仿紫禁，今存，惟戰火之不絕，隳損甚重。嗣德三十六年，大南稱臣於法蘭西，以富春為順化，并承天省治。保大二十年，北越胡志明協保大以威勢，保大帝詔退位，除帝名號於順化。考日內瓦公約，歸南越。一九六八年，南北越軍會戰於順化，城中毀損頗重。是為順化戰役，越共下之，盡殺城中向南越者，須臾，南越復歸，盡戮城中容共者，民皆驚懼不敢言，是事及今猶有記之者。一九九三年，入世界文化遺產錄。
初，拓跋部牧馬雲中，魏甘露三年，部大人拓跋力微徙盛樂，召集諸部，為大酋長。力微卒，諸部叛。晉元康五年，力微子祿官統部，分為中、東、西，自領東部。永嘉元年祿官卒，其弟猗盧總領三部，有騎四十餘萬。永嘉禍亂，中原紛擾，晉并州刺史劉琨表請封猗盧為代公，後進封代王。數傳至什翼犍，什翼犍嘗為質子，居趙襄國，多涉漢化。既即位，乃訂律令，置百官，趙建武四年改元建國。三年，營雲中盛樂宮，以為都。卅九年秦擊代，王兵敗亡走，被殺。

三成為人性機敏，矜智能，多才略。秀吉嘗欲以粟五百石益其俸，三成固請拒之。秀吉怪之。乃請易以宇治川、淀川之野蘆、荻。秀吉異之，許。三成乃禁百姓刈取兩川蘆、荻。至秋，蘆、荻遂極盛，乃命人刈之以為席，獲利數萬貫。乃盡以充府庫，不留錙銖。秀吉聞之，大悅，封以近江水口五百戶。傾之，天大雨，淀川堤決，砂土一時為罄。三成急命從人開倉稟，以米袋投水以實之。水稍退，民夫皆憊而欲歸，三成命曰：「留者即以袋中之米賜之。」頃之堤成。秀吉聞之甚喜，語其妻曰：「是兒智略頗類我也。」以名刀切刃正宗賜之。

狹義相對論（英：Special Relativity）者，釋時方一體之理。所據二公理，其一曰：更慣性系而物則不遷；其二曰：易觀者而光速不變。公曆一九零五年，愛因斯坦著《原動體之電動力學》，其說昭於天下。當是時，牛頓力學與麥氏電磁方程之不容，光以太之不見，爲格致家所惑久矣，而狹義相對論出，其理庶幾可解。迨至今日，則世猶稱其真確，雖牛頓力學亦可謂簡易實用之擬。其理可推及諸現象：尺縮鍾緩、質力等價、速有莫逾、同時不與。又可由是推知，時方之間有不遷之性。

既道光壬寅之役，清師敗績。道光廿八載，美國基督教公理會設教堂於保福山即吉祥山，又附學塾。此福州教會學校之權輿也。今之高等教育者，肇於全閩大學堂，光緒廿八年並書院而立者。今閩都之中學，第一、第三、格致、第八、閩師範大學附屬中學等。大學則福州大學、福建師範大學、福建醫科大學、福建農林大學、福建中醫學院、閩江學院等。

其九月，秦復發兵，使五大夫王陵攻趙邯鄲。是時武安君病，不任行。四十九年正月，陵攻邯鄲，少利，秦益發兵佐陵。陵兵亡五校。武安君病愈，秦王欲使武安君代陵將。武安君言曰：「邯鄲實未易攻也。且諸侯救日至，彼諸侯怨秦之日久矣。今秦雖破長平軍，而秦卒死者過半，國內空。遠絕河山而爭人國都，趙應其內，諸侯攻其外，破秦軍必矣。不可。」秦王自命，不行；乃使應侯請之，武安君終辭不肯行，遂稱病。

六書，漢文成字之法也。語出周禮，曰：保氏掌諫王惡，而養國子以道，乃教之六藝：一曰五禮；二曰六樂；三曰五射；四曰五馭；五曰六書；六曰九數。至有漢，許慎著說文解字，曰：周禮八歲入小學，保氏教國子，先以六書。一曰指事：指事者，視而可識，察而見意，上、下是也。二曰象形：象形者，畫成其物，隨體詰詘，日、月是也。三曰形聲：形聲者，以事為名，取譬相成，江、河是也。四曰會意：會意者，比類合誼，以見指撝，武、信是也。五曰轉注：轉注者，建類一首，同意相受，考、老是也。六曰假借：假借者，本無其字，依聲托事，令、長是也。慎有釋義，排列則用班固。故六書曰象形、指事、會意、形聲、轉注、假借。

孔平仲：「狄青字漢臣。元昊叛，屢將兵出戰，四年間大小二十五陣，八中流矢，人呼‘狄天使’，上觀其儀表曰：‘朕之關張。’」（《孔氏談苑》）；「鼉鳴魚躍尚恐懼，萬一敵至誰敢當？邀看大船載旗鼓，聞說乃是關雲長。」（《詠于將軍詩》）；「北人更欲生關羽，猶倚糜芳信士仁。 曹操雄心懷白馬，董昭空自弄精神。」（《詠史下·關羽四首》）

倫後為鄉嗇夫，均徭役，理怨結，甚得鄉人之心。他自以為久宦不遷，乃攜家居河東，改名易姓，自稱王伯齊。載鹽往來太原、上黨間，所過之處，皆以糞除而去，陌上號為道士。親友故人莫知其處。數年後，鮮于褒薦之於京兆尹閻興，乃即闢為主簿。時長安鑄錢多姦巧，乃署倫為督鑄錢掾，領長安市。倫一衡，正鬥斛，市無阿枉，欺主之事，百姓皆悅服。其每讀光武之詔，常嘆息曰：「此聖主，見其一面，乃可決事矣。」等輩笑之曰：「爾說州將尚不下，安能動萬乘乎？」倫曰：「是以不遇，道不同也。」

中平四年，漢靈帝拜傅燮為「議郎」，乃朝廷重臣。中官不容燮，後遭趙忠等之誣陷，派道漢陽郡（今甘肅甘谷縣）為太守。漢武帝时，設河西四郡，羌人纷纷內遷，漢陽郡有羌人之聚居地。因漢靈帝之腐，引羌人反，燮体恤羌人，取松之策，亡之羌人「拜謝燮之恩」，纷纷歸附漢朝。爾後，燮續「廣開屯田，列置四十餘营」，羌人之亂遂平。

明鄭靖王朱瞻埈，一四零四年生。明仁宗庶次子，李贤妃所出。永乐二十二年十月十一日用皇孙封鄭王。父皇薨，明誠孝昭皇后令之與嫡弟襄王瞻墡监國。宣德四年之國，國凤翔府，以隴人多瘿，正统九年，改國懷慶府，王多暴怒杖人至死，稍不如意輒系殺之。英宗欲置強相，以御史周瑛为長史，後稍戢，王四十三年薨。子祁锳王。

永曆四年春，伐潮陽，未能下。時兩島為彩、聯所踞，其將章雲飛恣肆不道。成功密語諸將曰：『兩島吾家，臥榻之側，豈容他人鼾睡』？乃嚴部勒，中秋抵廈門，遂併聯軍，可四萬餘人，威稜日振。已而殺之。彩率所部之南中漁獵，數年復之，卒於家。十一月，帝在南寧。十二月，清軍陷廣州，鎮帥杜永和奔瓊州，成功謀往接之。

九月，舟師叩夷陵，銑將文士弘以卒數萬屯清江，孝恭欲擊之，靖曰：「不可。士弘健將，下皆勇士，今新失荊門，悉銳拒我，此救敗之師，不可當。宜駐南岸，待其氣衰乃取之。」孝恭不聽，留靖守屯，自往與戰，大敗還。賊委舟散掠，靖視其亂，縱兵擊破之，取四百餘艘，溺死者萬人。即率輕兵五千為先鋒，趨江陵，薄城而營，破其將楊君茂、鄭文秀，俘甲士四千。孝恭軍繼進，銑大懼，檄召江南兵，不及到，明日降。靖入其都，號令靜嚴，軍無私焉。或請靖籍銑將拒戰者家貲以賞軍，靖曰：「王者之兵，弔人而取有罪，彼其脅驅以來，藉以拒師，本非所情，不容以叛逆比之。今新定荊、郢，宜示寬大，以慰其心，若降而籍之，恐自荊而南，堅城劇屯，驅之死守，非計之善也。」止不籍。由是江、漢列城爭下。以功封永康縣公，檢校荊州刺史。乃度嶺至桂州，分道招慰。酋領馮盎等皆以子弟來謁，南方悉定。裁量款效，承制補官。得郡凡九十六，戶六十餘萬。詔書勞勉，授嶺南撫慰大使、檢校桂州總管。以嶺海陋遠，久不見德，非震威武、示禮義，則無以變風。即率兵南巡，所過問疾苦，延見長老，宣布天子恩意，遠近懽服。

清光绪三年，歲次丁丑，左文襄既收南疆，一平阿古柏之亂。旋設邊哨於此。時清軍遣死士百餘人，奉令治哨。暴霜飲露，跋涉甚艱，逾月而至。至則與土人勠力興工，取土石，修哨所。旁有山名平坦，頂有古墓，內葬比丘。傳為玄奘取經之從，苦行至此而歿。人稱賽圖拉。及哨所修竣，因以命之。遂為時清之駐軍其海拔最高者。清廷由是增設卡於賽圖拉、克里陽卡、麻扎達拉。後下轄南北各哨，資以工食，為西封哨衛之首，以鎮八百里喀喇崑崙山。

其事有章有則。號求公正正義，保護私產，司法獨立；廢一黨當政，行政改；開禁言論，倡民主自由。其則曰，唯至於所定處，遠觀默隨，順勢而為，勇申己所欲籲者。又曰，參與者務相助，若遇阻，務必容忍。至第四五次，又追曰，官員需公示財產，需明示稅收之所用。需釋放異見人士，治腐敗，軍隊中立，多黨參政，立聯邦諸事。

古時和人有語無文。至漢時與中原同好，習漢文而書史。然和語大異於漢，不能筆錄，乃以漢字切土音，或訓其語，是為借字。人稱之真假名，亦謂萬葉假名，《萬葉集》也。桓武以降，士人簡草書為平假名，取字部作片假名，盡表音聲，復稱漢字為真名，並為文字，歷代三者混書無礙。近世或以漢字繁冗難學，請廢漢用假名者，然字詞同聲者甚眾，終不能行。明治三十三年，初立字法，定假名正字，以供庠序。二戰後，再定文法，使同言文，簡字體，限漢字，終至今時。